23 uztaila, 2018 1+1, Iritzia 394\nAupa!, Inaxio. Zaborraren gaiaz ari behar diagu, berriz ere; zaborretan zaborrena den plastikoaz. Plastikoz inguratuak bizi gaituk, plastikoak hartu dik itsaso zabala: Itsaso Barean, Hawai eta AEBetako mendebaldeko kosta artean, plastikozko uharte erraldoi bat sortu diagu, itsas korronteek hondakin guztiak bertara bideratzen baititiztek. Plastikoz egindako uharte artifizial bat, herritarron eta agintarien utzikeriak sortua, itsasoa munduko zabortegirik handiena bilakatuz. Itsasoko arrainak, planktonaz gain plastikoa jaten ari dituk, eta gu arrantzan, ustez arrain freskoa ekarri eta jaten, guk geuk itsasora botatako plastikoa jaten …; oraindik plastikoa jaten, laster plastikoak jango gaitik gu!\nBaina, bueno, geroz eta orga gehiago ikusten dizkiat kalean, dendetan; gurpildun orgak, gurditxoak eta enkargutarako poltsak (oihalezkoak, berrerabilgarriak). Plastikozko poltsak kobratzen hasi dituk dendariak eta jendeak kontuak ateratzen dizkik: enkargutara poltsekin joaten hasi gaituk eta, behar direnerako, autoan ere batzuk prest jarri dizkiagu. Tristea duk kobratzen hasi arte, zigortu arte, ohitura onik ez hartzea, baina tira!, onerako dena ongi etorria, datorrenean datorrela.\nEta zer berri ari duk zabaltzen sare sozialetan, ohiko komunikabideetatik kanpo, albistegi ofizialetatik kanpo, erraustegiez? Irlandatik, Madrildik…\nHel diezaiogun gaiari, beraz, Joxepa. Zaborra dun bereizi gabe, dena batean, nahasten dugun hondakin multzoa. Denon helburua herritarrok ahalik eta gehien birziklatzea izan behar liken hondakin bakoitza behar den ontzian sailkatuz. Eta horretan bat egiten badugu errauste plantarik ez litzatekeela beharko esaten diten adituek. Horretaz gain, ni osasun mailako ondorioek kezkatzen naiten gehien.\nErraustegiaren eta minbiziaren artean harreman argia dagoela erakusten duten datuak bazeuden medikuek diotenez. Fetuak, haurrak eta gaztetxoak ditun, gaixo eta edadetuekin batera, erraustegien efektuen eragin nabarmenenak jasaten dituztenak. Hortaz, hori horrela bada, eta hainbat lekutan (Madril, Montpellier, Irlanda…) errauste plantak eraikitzeko baimenak atzera botatzen ari badira, Gipuzkoako agintariek zergatik eusten zioten setatsu beren asmoari? Zer zegon kaskagogorkeria horren atzean? Hara GuraSOS elkarteak zer dioen: «Irtenbide partekatua aldarrikatzen dugu, gizartearen parte hartze aktiboarekin eta aditu eta teknikarien protagonismoarekin, guztion artean adostu dezagun osasuna eta ingurumenari berme gehien emango dion, gizarte kohesio gehien lortuko duen eta Europako gomendioetara hobekien egokitzen den irtenbidea». Nor egon daiteke proposamen horren aurka?\nEa ba herritarron dinamika indartsu bat bultzatzeko gai garen, besteak beste, gure osasuna zegon jokoan eta!\n« Energien aingerua\n«Haur txikienak beldurtu egiten dira gu ikusitakoan» »


Badira hainbat urte COPEko solasaldi batean 1986ko inuzenteen egunean EGIN egunkariak argitaratutako berria sinistu ondoren (Aita Villasante Kamasutra euskaratzen ari zela, alegia) euskara ez zela maitasunerako hizkuntza esan zutenekoa. Portzierto, beste hainbati sartu omen zioten ziria, eskarien bolumen ikusita gerora Ramon Etxezarretak egin baitzuen lan hori (ikus El Paisen berria, 1987an). Bestalde, azken boladan izandako eztabaida bati jarraiki, Real Academia de la Lengua Españolaren hiztegiaren ikuspegia irratiko tertuliano haren ildotikoa ei da nire ustez, besteak beste abertzale eta zulo hitzei emandako adierak ikusi eta gero.\nEdonola ere, erotismoaren eta sexuaren inguruan badirudi oraindik hankamotz gabiltzala; agian, txakurrekin eta haurrekin jarduteko horrelako gaiak ez direlako ohikoak (ikus hirugarren manamendua). Hala, txat erotikoa euskaraz martxan jarri dute, Euskadi Irratian entzun ahal izan den bezalaxe. Sustatzaileak euskara eta pornoa uztartzean porrot egin zuen antza ; beraz, ikusi beharko orain arrakasta lortzeko gai den.\nBitartean, eta giroa berotzeko, egunotako sargoriaz gain, hona hemen Txomin Artolak musikaturiko Joserra Gartziaren hitzak: Izarapean. Karlos Gimenezen bertsioa, Imanolek kantatu zuena, ez zait horren jostalari iruditzen gainera.\nEtiquetas: curiosidades bitxikeriak euskara euskaraz\nIñaki Murua 3/02/2011\nImanolek kantaturiko bertsioa sarean aurkitu dut we7.com webgunean


Lehendakariak eskerrak eman dizkie nazioarteko eragileei ETAren amaieran parte hartzeagatik\nprentsaurreko batean esan du\nIñigo Urkullu lehendakariak\neskerrak eman dizkiela nazioarteko eragileei azken hilabeteetan\nETAren amaiera lortzeko egin duten lanagatik.\nBozeramailearen esanetan, lehendakariak honako hauei eman dizkie eskerrak:\nNazioarteko Egiaztapen Batzordea\nHenry Dunant Taldea eta Intermediate Taldea\nLehendakariak gutun bat bidali zien talde horiei 2017ko irailean,\naditzera emateko nolakoa izan beharko litzatekeen ETAren desegitearen iragarpena:\nAlde bakarrekoa, hau da, trukean ezer eskatzen ez duena.\nEraginkorra, hau da argia eta zalantzarik gabekoa.\nBehin betikoa, hau da, jarduerara berriz ez itzultzekoa.\nJosu Erkoreka bozeramaileak esan du\nEusko Jaurlaritza eta Nafarroako Gobernua etengabe ari direla hizketan\nETAren amaieraren eta etorkizuneko bizikidetzaren inguruan.\nEusko Jaurlaritzak ETAren iragarpenaren ostean\naztertuko eta erabakiko du hori guztia.\nAurretiazko borondateak arautzeko Dekretua\nEusko Jaurlaritzak Dekretu bat onartu du,\n“Aurretiazko Borondateen Euskal Erregistroa” arautuko duena.\nAurretiazko borondateak jarraibide batzuk dira,\npertsona batek uzten dituenak,\netorkizunean erabil daitezen, bere nahiak adierazteko gauza ez bada.\nFamiliarentzako eta osasun-arloko profesionalentzako jarraibideak dira,\neta aditzera ematen dute zer zainketa-mota\neta nola jaso nahi duen pertsona horrek.\nBesteak beste, honako hauen inguruan hartzen dira erabakiak:\nBizitzaren amaierako zainketak non jaso nahi diren.\nOrgano-emaile egiteko borondatea.\nZer tratamendu- eta zainketa-mota jaso nahi diren eta zein baztertzen diren.\nOrdezkari bat izendatzea, osasun-arloko profesionalekin hitz egin dezan.\nOsasuneko sailburu Jon Darponen esanetan,\nEuskadi da aurretiazko borondateen dokumentu gehien erregistratzen dituen eskualdeetako bat:\n1.000 biztanletik 10ek erabaki dute dokumentu hori egitea.\nGeroz eta jende gehiagok\nerregistratu nahi ditu modu ofizialean aurretiazko borondateak,\neta Eusko Jaurlaritzaren ustez,\nkopuru hori % 33ra igoko da datozen urteetan.\nEusko Jaurlaritzak, Dekretu honekin,\naurretiazko borondateak erregistratzeko erraztasuna eman nahi die herritarrei.\nDokumentua Osasun Zentroetan idatzi eta erregistra daiteke,\nSailburuak esan duenez,\nEuskadiko herritarrek oso gogoko dute\naurretiazko borondateak erregistratzeko modu berri hau.\nEuroBasque elkarteak jasoko du Lagun Onari saria\nGobernuak Lagun Onari saria emango dio “EuroBasque\n-Europako Mugimenduaren Euskal Kontseilua” elkarteari.\nElkarteak euskal kultura, historia eta ekonomia\nEuropan zehar zabaltzeko egiten duen lanagatik jasoko du saria.\nEuroBasque irabazi-asmorik gabeko elkarte bat da,\nduela 70 urte sortua\neta erakunde desberdinetako 110 kidez osatua.\nErakunde horiek arlo desberdinetan lan egiten dute:\nekonomia, politika, gizartea...\nHauek dira elkartearen helburuetako batzuk:\nEuskadiren eta beste herri, eskualde eta herrialde batzuen arteko harremanak sustatzea.\nAniztasuna errespetatuko duen Europa batu baten beharra defendatzea.\nEuropako hauteskunde eta erakundeetan herritar gehiagok parte har dezaten lortzea.\nIñigo Urkullu lehendakariak maiatzaren 9an,\nhots, Europaren egunean, emango dio saria EuroBasque elkarteari.\nGizarte Zerbitzuen Funtsak 14 milioi euro jasoko ditu\nEusko Jaurlaritzak, Araba, Bizkaia eta Gipuzkoako foru-aldundiek\neta EUDELek 14 milioi euro emango dizkiote Gizarte Zerbitzuen Funtsari.\nDiru hori da, hain zuzen ere,\nGizarte Zerbitzuen Euskal Sistemaren proiektuak bultzatzeko\n2018an, Eusko Jaurlaritzak eta 3 foru-aldundiek\n20 milioi euro emango dizkiote Funtsari,\neta Gizarte Zerbitzuen Erakunde arteko Organoak ezarriko du\nnola banatu behar den diru hori.\nOrgano horrek txosten bat bidaliko dio Finantzen Euskal Kontseiluari,\n6 hilero finantzatzen diren proiektuei buruzkoa.\nDoktoretza Aurreko Programaren beste edizio bat\nGobernu Kontseiluak Doktoretza Aurreko Programaren beste edizio bat onartu du,\nDoktoretza Aurreko Programa prestakuntza-programa bat da,\noraindik doktoretzarik ez daukaten ikertzaileentzat.\nProgramak lau urtera arteko iraupena izan dezake Ikerketa eta Garapenean (I+G)\nesperientzia duten unibertsitate eta erakundeetan,\nizan Euskadikoak, Espainiakoak zein beste herrialde batzuetakoak.\nEusko Jaurlaritzak 8,5 milioi euro inbertituko ditu\nikerketa zientifikoan lan egiteko gaitasun\neta trebetasunak eskuratu nahi dituzten ikertzaileen prestakuntza sustatzeko.\nEusko Jaurlaritzako bozeramailearen esanetan,\nlaguntza hauekin doktoretza aurreko kontratuak egingo dira;\nikerketa egiten den zentroarekin formalizatuko dira,\neta urtebeteko iraupena izango dute.


Albiste eta informazio interesgarriak 2022ko Maiatzak 14 – gaurgeroa\nInteregarritzat jotzen ditugulako banatzen ditugu pentsiodunen berri hauek\n1.- Pentsiodunen mobilizazio garrantzitsua, Gasteizen, maiatzaren 12an\nArabako, Bizkaiko eta Gipuzkoako 1.200 pentsiodunek baino gehiagok manifestazioa egin zuten ostegunean Gasteizen, Euskal Herriko Pentsiodunen Mugimenduak deituta, Gasteizko Gobernuari eta Legebiltzarrari 1.080 eurorainoko gutxieneko pentsioaren osagarria eskatzeko.\nGasteizko lagunekin batera, Bizkaiko 8 autobusetan eta Gipuzkoako 6 autobusetan joan ziren pentsiodunak, bai eta hiru herrialdeetako hainbat herritako beste talde batzuk, autoetan eta furgonetetan ere.\nMobilizazioa Gasteizko Udaletxe plazatik abiatu zen, hainbat kale zeharkatu zituen eta Legebiltzarraren egoitza inguratu zuen, katedralaren aurreko plazan amaituz. Oso aktiboa eta koloretsua izan zen, musikak eta pentsioei loturiko aldarrikapen-kontsignek lagunduta, baita hiru hiriburuetako eta hiru herrialdeetako herri eta eskualde askotako pankartek ere.\nMobilizazioa egiten ari ziren bitartean, pentsiodunen mugimenduko ordezkaritza bat legebiltzarrera sartu zen bertako talde guztiei une hartan kalean egiten ari ziren mobilizazioaren arrazoiei eta eskaerei buruzko dokumentu bat emateko. Talde politiko guztietako legebiltzarkideek hartu zituzten, eta manifestazioaren amaieran, laburpen bat irakurri zen euskaraz eta gaztelaniaz. Honako hauek nabarmentzen dira dokumentuan:\nEAJ, EH-Bildu, PSE eta Elkarrekin Podemos-IU talde politikoekin izandako bileren ondoren, espero dugu gure eskaerak betetzea eta honako erabaki hauek behin betiko hartzea:\n2023ko aurrekontuetan gutxieneko pentsioak, hamalau ordainsaritan, 1.080 eurora iritsi arte osatzeko beharrezkoa den aurrekontu-partida gaitzea\nGure ustez, osagarri horrek 1935etik 1960ra bitartean jaiotako belaunaldiei eragindako bidegabekeria konpontzen du, bereziki emakumeei beraiek baitira pentsio txikienak jasotzen dituztenak.\nGuretzat, funtsean, lehentasun eta borondate politiko kontua da. Pertsona guztiei, adinekoei eta pentsiodunei barne, bizi-baldintza duinak lortzeko aukera ematea edozein gobernu-jardueraren lehentasuna izan beharko litzateke. Horregatik, Gutxieneko Pentsioa 1.080 eurora arte osatzeko eskaria Europako Gutun Sozialaren irizpideak betetzeko lehenengo urrats gisa planteatzen dugu.\nEAEko langile eta pentsiodunei Pentsio Publiko Duin, Bidezko eta Behar bestekoak bermatzeko beharrezkoak diren ekimenak onartzea\nEgindako bileretan, berriz ere adierazi dizkiegu gure aldarrikapenak, 52 hilabete daramatzagula kalean borrokan, Pentsio Sistema Publiko Solidario eta Banaketakoaren alde, gaur egungo eta etorkizuneko pentsiodunentzat, eta beraien babes irmoa eskatu diegu horiek egia bihur daitezen.\nAurrerapauso bat eman behar da, eskaera horiek EHPMaren aldarrikapen izateari utz diezaioten eta euskal gizarte bidezkoagoa, gizon eta emakumeen arteko berdintasunezkoagoa eta solidarioagoa eraikitzeko oinarri bihur daitezen, bizi-baldintza duinak lortzeko eskubidea ez baita adinarekin iraungitzen.\nEra berean, legebiltzarrean, PONENTZIA bat sortzea proposatu dugu, gure pentsioek izandako murrizketak eta murrizketa berrien mehatxuak deuseztatuko dituzten neurriak hartzeko. Gure errebindikaziorik premiazkoenak lehenbailehen onartu behar dira.\n2.- Bilboko elkarretaratzeetan harrera beroa egin zaie institutu bateko gazteei.\nDuela hiru astetik hona, Deustun (Bilbo) dagoen Botika Zaharreko Institutuko ikasle gazteen talde handi bat joaten ari da astelehenetako pentsiodunen kontzentrazioetara, Bizkaiko hiriburuko udaletxearen aurrean.\nArretaz entzuten dituzte egiten diren hitzartzeak, eta ondoren, elkarretaratzean parte hartzen duten pentsiodunei elkarrizketa asko egiten dizkiete. Inkesta moduan egiten dute. Bere galderak mota guztikoak dira eta naturaltasun handiz egiten dituzte. Zenbateko pentsioa kobratzen duzu? Alde handia al dago emakumeen eta gizonen pentsioen artean? Pentsioak bidezkoak iruditzen zaizkizue eta duintasun apur batekin bizitzeko aukera ematen dizuete? Zuen ustez, pentsioak hobetu daitezke, batez ere oso baxuak diren emakumezkoenak? Nola bizi edo jasan duzue Covid-19a? Zer moduz moldatzen zarete ordenagailuekin, mugikorrekin eta bestelako bitarteko digitalekin? Asko kostatu al zaizue erabiltzen ikastea eta norbaitek irakatsi al dizue hori egiten? Nola moldatzen zarete gaur egun on-line egiten diren kudeaketa guztiak burutzeko? Nola ikusten duzue hurrengo belaunaldientzako pentsioen etorkizuna?\nElkarrizketa gehienak 15 eta 16 urte bitarteko ikasle gazteek egin dituzte. Lasaitasun eta hurbiltasun handiz aritu dira, adinagatik aitona-amonak izan zitezkeen pentsiodun guztiei maitekiro eskertuz iritziak eta erantzunak. Harrotasunez, hainbat pentsiodunekin batera, talde-argazkiak atera dituzte, eta aitortuak sentitu dira eta gogoz txalotu dute hizlarien “tribuna”-tik honako hau aipatu denean: pentsiodunen mugimenduak datozen belaunaldientzako pentsioen etorkizuna defendatzen duela, baina beraiei egokituko zaiela pentsio publikoak eta duinak eskuratzearen alde borrokatzea.\nBotika Zaharreko Institutuko gazte horien ekimena posible izan da, irakasle batzuek animoak eman dizkietelako horretarako, kontuan hartuta beraien prestakuntza bizitza sozial eta kolektiboan kokatzeko duten interesa. Pentsiodunen mugimenduko kideek, institutu horretan ez ezik, beste batzuetan ere, unibertsitateko hainbat gelatan bezala, egungo pentsioei eta haien etorkizunari buruzko hitzaldiak eman dituzte. Oro har, erakargarriak eta interesgarriak izan dira parte hartu duten gazteentzat. Baina nahiko gutxi izan dira. Ikasle guztientzako prestakuntza sozial eta kolektiboaz kezkatuta dauden irakasleen mende dago mota horretako gaiak jorratzea, ikastetxeetan hitzaldiak sustatuz, eta gizarteko sektore helduekiko edo belaunaldi nagusiekiko harremanak bultzatuz. Oso garrantzitsua da beren interes indibidualetan ez ezik, interes kolektibo eta humanitarioetan ere pentsatzen duten belaunaldiak heztea eta eratzea.\n3.- Gasteizko Gobernuak DSBE berrirako Lege Proiektua aurkeztu du\nGasteizko Gobernuak asteartean onartu zuen Gizarteratzeko eta Diru Sarrerak Bermatzeko Euskal Sistemaren Lege Proiektua, eta Idoia Media lehendakariorde eta sailburuak publikoki adierazi zuen oso pozik dagoela Diru Sarrerak Bermatzeko Errenta (DSBE) berriak dakarren aurrerapenagatik, “adingabe eta pentsiodunentzako zenbatekoak hobetzen dituelako eta bertara sartzea errazten duelako”.\nIdoia Mendiak eta zenbait komunikabidek titular handien bidez nabarmendu nahi izan dute pentsiodunek izango duten hobekuntza, hau da, DSBEren bidez pentsiodun heldu batek –lege-proiektuaren arabera–, DSBEren bidez, 934,10 euro 12 ordainsaritan, hau da, urtean 11.209,2 euro jasoko baititu. Egia da aurrerapen txiki bat dela, pentsiodunen mugimendua egiten ari den presioak eraginda eta baita Gasteizko gobernuak gure eskaerak desaktibatzeko edo deslegitimatzeko egiten dituen ahaleginek bultzatuta ere, zalantzarik gabe.\nBaina Euskal Herriko Pentsiodunen Mugimendua (EHPM) planteatzen ari dena da gutxieneko pentsioaren osagarria, 1.080 euro arte 14 ordainsaritan, hau da, 15.120 euro urtean, hots, 3.910,8 euro gehiago urtean. Eta gogoan izan behar da mugimenduaren eskaera hori duela lau urte baino gehiagokoa dela, eta ordutik hona zenbateko hori asko hondatu dela jasaten ari garen inflazio handiaren ondorioz. Are gehiago, Hego Euskal Herrian aplikatuko balira Europako Gutun Sozialaren irizpideak –gobernu zentralak onartzeko prest dagoela dio–, batez besteko soldata eta gutxieneko pentsioak berarekiko izan beharko lukeen erreferentzia kontuan hartuta, gutxieneko pentsioa 1.240 euro ingurukoa izan beharko litzateke, 14 ordainsaritan.\nArazoa ez da zenbateko hori bakarrik; izan ere, DSBEri heltzeko ezartzen jarraituko diren baldintza ugarien ondorioz, eta DSBE hori eskura dezaketen pertsona guztiei informaziorik eman ez zaienez, pertsona askok, bereziki pentsiodunek eta adinekoek, berdin jarraituko dute, gaur egun gertatzen den bezala, DSBE eskuratu gabe. Badira aste batzuk pentsiodunen mugimenduak, arazo hori ikusita, Idoia Mendiari “ofizioz jardun dezala” eskatu geniola, eskubide hori eskuratzeko aukera duten (diru-sarrerak edo errenta-aitorpenak egiaztatuta, besterik ez da egin behar) pertsona guztiei, bereziki pentsiodunei eta adinekoei, informazioa emanez. Pentsiodunen mugimendua ez dago ados gutxieneko pentsioen osagarria DSBEren baldintzen mende egotearekin. Horregatik, beste proposamen bat aurkeztu dugu eta ostegunean Gasteizen mobilizatu gara.\n4.- Emakume pentsiodunek parte-hartze zabala eta nabarmena izan dute Gasteizko mobilizazioan\n2022ko martxoan, EAEn, 52.000 pertsona zeuden DSBE kobratzen, eta ia 30.000 emakumeak ziren. DSBE kobratzen duten 9.130 pertsonak 65 urte edo gehiago dituzte. Eta horietatik % 70 emakumeak dira. EAEko gizonezkoen batez besteko erretiro-pentsioa 1.793 eurokoa da, eta emakumezkoena, berriz, 1.130 eurokoa, % 37 txikiagoa.\nLanbidek ez ditu ematen DSBE kobratzen duten pentsiodunen datuak sexuaren arabera, legez hala egin behar duten arren. Horrek esan nahi du emakumeek jasaten duten desberdintasuna ikusaraztea eragozten duen gardentasun falta dagoela.\n1.080 eurotik beherako edo askoz gutxiagoko pentsioak jasotzen dituztenen arteko gehienak emakumeak dira. Hori dela eta, pentsiodunen mugimenduko emakumeek ostegunean Gasteizen egin den mobilizaziora joateko dei berezia egin zieten emakume guztiei, azpimarratuz indar eta arrazoi nahikoa dugula Eusko Jaurlaritzari eta Eusko Legebiltzarrari honako hau esateko: Aski da aitzakiez, gaur duguna adinekoen ahaleginaren emaitza da, emakume guztiena barne! Errespeta itzazue eta bizitzeko behar dituzten baliabideak eman. 1.080 euro baino gutxiagorekin ezin da bizi! Legebiltzarkideei dokumentua emateko ordezkaritzan, amaierako ekitaldian eta mobilizazioan oso parte-hartze zabala eta nabarmena izan zuten.\n5.- Erritmo onean jarraitzen du pentsioak benetako KPIaren arabera eguneratzea eskatzeko sinadura-bilketak\nLau hiriburuetan eta Hego Euskal Herriko herri handi, ertain eta txiki askotan sinadurak biltzen ari dira, iaz kendu ziguten % 3 itzul diezaguten exijituz, aurten eta hurrengoetan pentsioen balioa Kontsumoko Prezioen Indize (KPI) errealaren arabera igoko dela bermatzeko eta gutxieneko pentsioa 1.080 eurokoa izateko eskatuz.\nLagun pentsiodunen taldeak lan aktiboa eta militantea egiten ari dira, oso animoso eta arrakastatsutzat jo behar dugun lana. Mahaiak eta megafonia musikarekin jartzen dituzte, asteko kontzentrazioetan ez ezik, auzoetan, merkatuetan eta jende asko biltzen den lekuetan ere. Dagoeneko 31.000 sinadura baino gehiago bildu dira, eta, aurreikuspenen arabera, 40.000 baino gehiago izango dira, kanpaina amaitzeko hilabete baino gehiago falta baita oraindik. Kanpaina aurrez aurre eta era zuzenean garatzen ari denez, pentsiodunen mugimendua are onartuago bihurtzen ari da, eta jendeari ematen zaizkion azalpenak, gure eskaerei buruz zein pentsio publiko, duin eta behar bestekoak bermatuko dituen pentsio sistema publikoa lortzearen garrantziari buruz, interes handiko onarpena eta oihartzuna aurkitzen ari dira sinadurak biltzeko mahaien aurretik pasa edo gerturatzen den jende guztiaren artean.\nEgiaztatu ahal izan dugunez, gazte askok interes handiz entzuten dituzte azalpenak eta gogoz sinatzen dute. Gazteek, beren oraina hobetzeko eta lan-bizitzaren amaieran pentsio duinak izateko aukera bermatzeko dituzten desmobilizazioa eta desmotibazioa kritikatzen dituzten zoritxar-igarleak oker dabiltza gazteen jarreraz, eta, nolabait ere, aitzakia horrekin beren burua justifikatzen dute hurrengo belaunaldiez ez arduratzeko eta gogaitzeko, nahiz eta, neurri handi batean, belaunaldi horien laguntzaren, arretaren eta zaintzaren mende egongo garen.\n6.- Kongresuko Batzordea, Enpleguko Pentsio Planak Sustatzeko Lege Proiektuari buruzko zuzenketak eztabaidatzeko\nJoan den asteartean Kongresuko Batzordea bildu zen Enpleguko Pentsio Planak Sustatzeko Lege Proiektuaren zuzenketa partzialak eztabaidatzeko. Gobernuak, aurkeztutako zuzenketei erantzuteko txostena prestatuko duela besterik ez zen aurreratu. Kongresuko Batzordeak ez du bilera berri bat egiteko data zehatzik, eta litekeena da gobernuak Lege Proiektua azkartu nahi izatea eta txostena zuzenean Kongresuaren Plenora eramatea, hark behin betiko onar dezan eta abian jar dadin. Kongresua, gai hori ebazteko noiz bilduko den ere ezin da aurreratu, baina gutxienez bi astetik hiru astera bitartean izan daitekeela uste da.\nAlbistegi honetan jakinarazi dugunez, Euskal Herriko Pentsiodunen Mugimenduak, Estatuko gainerako Herri eta Erkidegoetako pentsiodunen plataformekin eta mugimenduekin batera eta era koordinatuan, Lege Proiektu hori gaitzesteko eta bertan behera uzteko eskatu du. Hura kritikatzeko dokumentu bateratua egin da, Kongresua baino egun batzuk lehenago argitaratuko dena, eta, horrekin batera, zenbait mobilizazio- eta protesta-ekimenak egingo dira gai hori aztertzeko Kongresuko Osoko Bilkura bildu baino egun batzuk lehenago eta biltzen den egunean bertan.\n7.- Feminizatutako sektoreen grebek eta mobilizazioek nonahi jarraitzen dute\nOspitaleetako eta osasun-zentroetako sindikatuek grebara deitu dute berriro maiatzaren 16an, Osakidetzako zuzendaritzak ez baitu negoziatu eta adostu nahi lan-gainkargaren eta lan-baldintza txarren aurreko neurriak. Gipuzkoako egoitzetako langileak greba egitera deituta daude maiatzaren 19an, bost urtez patronalek eta Aldundiak negoziazioak blokeatuta izan ondoren. Bizkaiko egoitzetan antzeko zerbait gertatzen da. Garbiketa-sektoreetako grebek eta mobilizazioek jarraitzen dute, hitzarmen duinen alde. Eta etxeko langileek pairatzen dituzten lan-baldintza penagarrien aurrean, inolako babesik eta aitorpenik gabe baitaude, LAB sindikatuak Euskal Autonomia Erkidegoan hitzarmen kolektibo bat negoziatzeko eskaera erregistratu du Lan Harremanen Kontseiluan. Emakume langileak Hego Euskal Herriko langile borroken agenda markatzen ari dira.\nEntrada anterior:Anterior Noticias e informaciones de interés 14-mayo-2022\nSiguiente entradaSiguiente 2022 05 16 Astelehena (argazkiak eta bideoak)


Krisiaren Seme-alabok jarrera aldaketa eskatzen diogu Azpeitiko Udalari - Krisiaren Seme-alabak Sare Sozialista - Uztarria (Azpeitia)\n2020ko uztailek 4, ZAPATUE\nHemen zaude: Sarrera » Komunitatea » Krisiarensemealabak »\nKrisiaren Seme-alabok jarrera aldaketa eskatzen diogu Azpeitiko Udalari\nKrisiaren Seme-alabak Sare Sozialista | Gizartea\n2019ko api. 17a, 17:52\nIdatzi honen bitartez, Krisiaren Seme-alabok ondokoa jakinarazi nahi dugu:\nEsklabetako ezker hegalean gorpuzten ari garen proiektu politikoa bideragarri egin ahal izateko harreman zuzenak izan ditugu Azpeitiko EH Bilduko udal agintariekin duela bost hilabetetatik. Prozesua erabat gaiztotuta dago gaur egun.\nLehen unetik jakinarazi genien udal ordezkariei zein den gure egitasmoa: interes pertsonaletatik urrun, sektore kolpatuenen mesedetara egongo diren proiektuen gauzapena, hain zuzen, sektore kolpatu horien behar sozialei erantzuna emateko. Proiektuok modu komunitarioan gorpuztuko direla azpimarratu genien udal ordezkariei. Hau da, elkartasuna ardatz izango duten proiektuak gorpuztera goazela.\nOrdutik, ibilbide luzea egin dugu. Arazoak agertu ahala, konponbideak bilatzen saiatu gara. Aterabideak eta erantzunak mahaigaineratzen joan gara, eta udalak aurkeztu izan dizkigun arazo teknikoei aurre egin diegu auzolanean, herriko, herrialdeko zein Euskal Herriko hainbat eragileren eta norbanakoren laguntzaz. Udalarekin egin bezala, hainbat eta hainbat eragilerekin harremanetan egon gara hasieratik, eta sortu diren arazoei konponbideak eskaini dizkiegu. Beraz, martxan ditugun proiektuak gauzatzeko oinarrizko baldintzak bete ditugu. Ez diogu sekula gure ardurari uko egin, eta etorkizunean ere ez diogu uko egingo.\nTamalez, ezin dugu gauza berdina esan EH Bilduko udal agintariei buruz. Ibilbide honetan zehar ondorioztatzen duguna honako hau da: eztabaidarako izan dugun borondateari trabak jartzearekin erantzun diotela. Trabak diogunean, udal agintariek egoera desblokeatzeko duten borondate falta agerian uzten duten ekintza zehatzetaz ari gara. Horren adibide garbiak dira bereziki azken hilabetean Esklabetako ezker hegalean burututako ekinbideak.\nAlde batetik, argi indarra eta ura moztu dizkigute. Ondorioz, gaur egun oinarrizko elementu horiek gabe bizi gara eraikinean, eta modu berean (argirik eta urik gabe) ari gara proiektuak aurrera atera ahal izateko lanetan. Hori gutxi balitz, udaltzainak izan ditugu etxean, gu identifikatzera etorrita.\nBestetik, Esklabetako ezker hegaleko 0 solairuan biltegiak esleitzen ari dira hainbat eragileri, jakitun izanik 0 solairuan, beste guztietan bezalaxe, proiektuak martxan jartzeko asmoa dugula, eta eraikinera sartu ginenean gune horiek hutsik zeudela. Zehazki, gu erabiltzen ari ginen eta epe motzean bertan zenbait proiektu abiatzeko asmoa dugun espazioak dira eragileei esleitzen ari direnak. Esklabetako ezker aldean sartu ginenean (2018ko urrian), hegal horretan biltegiak zituzten eragileekin harremanetan jarri ginen, eta prestutasuna agertu genuen sor zitezkeen zalantzei eta arazoei erantzuteko. Era berean, prestutasuna agertu genuen gu eraikinean sartzerako udalarekin hitzarmena zuten eragileen espazioak errespetatzeko. Baina Udalak azken hilabetean egin duen mugimenduak aurrez existitzen ez zen agertoki berri bat ireki du; izan ere, Krisiaren Seme-alabok Esklabetako ezker hegaletik kanpo hiru hilabete igaro ostean (Eusko Jaurlaritzako teknikariek eskuin aldeko etxebizitza sozialetako lanak egin behar zituztelako irten ginen ezker aldetik), jada eraikinean bizi garen unean eta herritarren aurrean gure proiektua aurkeztu ostean iritsi da Udalaren mugimendu hau. Beraz, gure iritzirako gatazka areagotzen duen mugimendu kontzientea da aipatutakoa, eta irmoki salatzen dugu eragileekiko instrumentalizazioa.\nBeraz, hilabete luzetako ibilbide honek ondorio argi batetara garamatza: gaur egun Esklabetako ezker hegalean bizi dugun egoeraren jatorria, hasiera batean uste genuenaren kontra, ez da teknikoa. Auzia politikoa da. Azpeitiko Udalaren eraikin batean gorpuzten ari garen proiektu politikoaren izaera eta berau gauzatzeko zilegitasuna da ezbaian dagoena eta, ondorioz, proiektua modu autogestionatuan gauzatzeko gaitasunaren aitortza edo aitortza eza. Izan ere, gaur egun martxan dagoen etxebizitza proiektuak, abiatzear dagoen jantoki sozialarenak edota epe ertainera zein luzera gauzatu asmo ditugun proiektuek helburu komun bat dute oinarri: kapitalismoak baztertzen eta kolpatzen gaituen sektoreentzat babes gune bat eraikitzea, gure bizi baldintzak iraultzea helburu duen jardun politiko kontzientea ahalbideratuko duena.\nEH Bilduko ordezkariei behin eta berriz jakinarazi diegun moduan, borondate politikoa besterik ez da behar auzi hau gainditzeko. Hau da, proiektu politiko honen zilegitasunaren aitortza da falta dena. Beraz, dei egiten diegu heldutasunez erantzun diezaieten mahai gainean jarri dizkiegun proposamenei. Izan ere, larria deritzogu proiektua gauzatzeak berez dakartzan zailtasunei traba gehigarriak jartzea, kontuan izanik prozesu osoan zehar aurpegia eman dugula eta eztabaidarako prest egon garela.\nAipatutako guztia dela eta, irmoki salatu nahi dugu Udaleko EH Bilduko ordezkariak izaten ari diren jarrera, eta honakoa exijitu nahi diegu: argi indarra eta ura berriro jartzea, eragileekin sortu duten egoera konpontzea eta, azkenik, Krisiaren Seme-alabok EH Bilduko kideei mahaigaineratu genien proposamenari heldutasunez erantzutea. Jarrera aldaketa posible bezain beharrezkoa da.\nEgoera honen aurrean gure proiektuaren zilegitasunaren defentsa publikoa egitea erabaki dugu. Horretarako, proiektuaren testuingurua, nondik norakoak eta azken hilabeteetan bizitako prozesuaren errelatoa jasotzen dituen txostena plazaratu dugu.\nKrisiaren seme-alabak txostena osorik, hemen: http://www.kontulepo.eus/wp-content/uploads/201...\nGure aburuz, kaleko eztabaidan elementu hauek mahai gainean jartzea ezinbestekoa da, eztabaida politikoa behar den lekuan eta terminoetan eman dadin.\nBesterik gabe, kalean ikusiko dugu elkar.\nKrisiaren Seme-alabak Sare Sozialista


Txostenak - Sector público local de Navarra, 2016\n2018/24 Nafarroako toki administrazioa (2016) 2018/11/28\nNafarroako toki administrazioa (2016)\nNafarroako Kontuen Ganberak 2016ko toki administrazioari buruzko txostena kaleratu du. Txostenaren helburua da gure lurraldeko udal eta gainerako toki erakundeen egoera orokorra aztertzea.\nTxostenak dioenez, Nafarroan 701 toki erakunde daude: 272 udal, 346 kontzeju, 63 mankomunitate eta 120 elkartze tradizional. Udal eta gainerako toki entitateek beste udal erakunde asko sortu dituzte: 64 erakunde autonomo, 54 sozietate publiko, 9 fundazio publiko eta 15 udal partzuergo.\nNafarroako udalen %69 1.000 biztanletik beherakoak dira. Horren ondorioa da bitarteko eskasak dituztela udal zerbitzuak behar bezala kudatzeko. Horregatik, aspalditik egiten ari den bezala, Kontuen Ganberak udal mapa aldatzeko premia azpimarratzen du. Txostenak gogoratzen duenez, toki administrazioaren aldaketarako aurreproiektua Parlamentuan dago aurtengo uztailetik. Proiektu bihurturik, hurrengo hilabeteotan eztabaidatuko dela dirudi.\n2016an, udal eta gainerako toki erakundeen diru-sarrerak 762 milioikoak izan ziren; gastuak, berriz, 714 milioi. Aurreko urteko datuekin alderatuz, diru-sarrerak %1 gehitu ziren eta gastuak, aldiz, %3 murriztu ziren.\nDiru-sarreren erdiak zerga eta udal tasei esker lortzen dira. Beste diru-sarrera nagusia Gobernutik jasotako transferentziak dira: %43.\nGastuei dagokienez, langileriarena eta ohiko ondasun eta zerbitzuenak dira nagusiak: %37 bakoitzak. Inbertsioetan %10 gastatu zen.\n2016an, Nafarroako toki administrazioak 85 milioiko aurrezkia lortu zuen, funtzionamendu- gastuak eta finantza zama ordainduta.\nToki erakundeen zorra 277 milioikoa da, aurreko urtekoarekin baino %8 txikiagoa. Diruzaintzako gerakina ere hobetu eta 226 milioiraino heldu da.\nKontuen Ganberak azpimarratzen duenez, adierazle guztiek hobera egin dute aurreko urtekoekin alderatuz. Nafarroako udal administrazioaren finantza egoera ona dela nabarmentzen du.\nTxostenak kudeaketa hobetzen segitzeko gomendio batzuk ematen ditu. Parlamentu eta Foru Administrazioari zuzenduriko bi: toki administrazioa eraginkorragoa lortzeko udal mapa berria ahalik eta azkarren onar dadila; eta toki kontabilitatea kontabilitate publikoaren plan orokorrera egokitu dadila.\nUdal eta gainerako toki erakundeei eginiko gomendioetan bi nabarmen daitezke: langileriaren behin-behinekotasun tasa handiari aurre egin diezaiotela, lanpostu deialdiak eginez; eta barne kontrola indartu eta areago dezatela.


Publicado por Irene San Sebastian noviembre 28, 2012\nGarapen bidean dagoen proiektua da BlueBoat eta aurrekoan argitaratu zenetik beste norabide bat eman zaio, hobetze aldera.\nTxomin-Eneako 140 etxebizitzak, egun, inguruak duen kota berean kokatu dira, Donostiako plan partzialak proposaturiko kota aldaketa albo batera utziz. Hala, uholdeen aurrean eraikinak erantzun egokia izateko sistemak aztertu eta Herbeheretan erabilia den anfibio sistema izan da aukeratua eta proiektuan aplikatua. Hortik aurrera eraikinak etxebizitzak bizi baldintza egokiak izateko moduan kokatu dira, eguzkitzapenari emanez garrantzi berezia. Egitua finkoa da proiektuaren oinarria (altzairua eta hormigoia konbinatzen dituen sistema) tea etorkizuneko gizarteak izango dituen behar ezberdinei erantzuteko etxebizitza malguak osatzen dute proiektuaren ardatza. Erosleak egituran kokaturiko partzela desberdinak erosi ahal izango dituzte beren etxebizitzak eraiki ahal izateko. Katalogo baten bidez beren etxeko elementuak erosi eta eskuz montatzeko aukera eskaini nahi zaie, egora desberdinen aurrean moldagarri izan eta etorkizunean bizilagun berriak jasotzeko.\nEmate honetan, eraikinaren ergitura erabat finaktu utzi nahi izan da, gerora etorriko diren elementu mugigarriak aurredimentsionatu eta lana garatzen jarraitzeko. Hau da, azken ematearen aurreko proiektua, eta panelean agerturikoak hobetzean eta sistemaren xehetzean jardungo da azken hilabetean.


Merkealdiak garesti ateratzen direnean — Gaztezulo\nMerkealdiak garesti ateratzen direnean\nMerkealdiak garesti ateratzen direnean Egunotan birala bihurtu da Zara etxeko arropako merkealdien iruzurra, eta eztabaida piztu da; benetan aurrezten ote dugu merkealdietan? https://www.gaztezulo.eus/albisteak/merkealdiak-garesti-ateratzen-direnean https://www.gaztezulo.eus/albisteak/merkealdiak-garesti-ateratzen-direnean/@@download/image/images_Economía_rebajas.jpg\nEgunotan birala bihurtu da Zara etxeko arropako merkealdien iruzurra, eta eztabaida piztu da; benetan aurrezten ote dugu merkealdietan?\nGabonak igaro dira, eta dendetako apaingarri gorriek beste gorri bati egin diote lekua; beherapenen etiketei, hain zuzen. Urte guztian zehar erosi ezin izan duzun hori eskuratzeko une perfektua da... edo ez?\nInkesten arabera, merkealdietan erosi duten bezeroen gehiengoak detektatu ditu engainuak. Gaizki etiketatutako produktuak, apurtutakoak, prezioetan iruzurrak... Iruzur jakinena honakoa da: dendek urteetan saldu ez duten hori ateratzen dute salmentan, denboraldikoa balitz bezala. Dena den, Kontsumitzaileen eta Erabiltzaileen Elkartearen esanetan, merkealdietan salgai jartzen denak gutxienez azken hilabetean salgai egon behar izan du.\nKontuan hartu beharreko beste gauza bat da prezioa. Hain zuzen, beheratutako prezioa jatorrizkoarekin batera agertu behar du beti. Horrekin batera, kontuz ibili behar da, askotan merkatutako produktuak beherapenik ez dituztenekin nahasten dituztelako, amua irentsiko duenaren zain. Edo nori ez zaio gertatu kanpoan %70 erraldoi bat ikusi eta barruan soilik %25 topatu?\nGomendiorik onena hauxe da; ez erosi itsu-itsuan, alderatu merkealdiak baino lehen zeuden prezioak oraingoekin eta egiaztatu erositakoa baldintza egokietan dagoela. Zorte on!


5024-B. Kalitate ta edertazun berdina baina handigoa. Horrela la 50mm Ezarriko bilduma. 50mm alboko piezak dira, 25mm-ko mosaikoak baina 4 aldiz haundigoak.\nNiebla bildumako 5024-B mosaikoak kolore lainotsuak ditu. Bereziki egokia da barnealdeak, igerilekuak, spak, saunak eta wellness eremuak estaltzeko.


MondragonLingua hizkuntza-ikastaroak | MondragonLingua Formación\nMALGUA: gure Gela Birtualaren bidez eta/edo gure ikastetxean aldi berean sartu ahal izango zara eskoletara etxetik.\nGainera, Ikasle, ikasle ohi eta langileentzat.\n· Eskaintzak ML+ ikastaroetarako balio du, eta 9 hilabete iraungo du gutxienez. · Ikastaroaren prezioari aplika dakiokeen deskontua. · Sustapenak izakinak amaitu arte edo deskontu baliokidea egin arte balio du. · Ezin da beste eskaintza batzuekin batera erabili.\nGiza taldea nabarmendu behar da, bai kudeaketan diharduten pertsonak, bai prestatzaileak. Ingelesa ikastea erraza eta dibertigarria bihurtzen dute. Guztiz gomendagarria.


Algora Psikologoak - Psikologia eta Hezkuntza | Haurren eta Nerabeen Psikologia\nAskatasunaren hiribidea 27, 20004\nAlgora Psikologoak – Psikologia eta Hezkuntza\nPsikologoak Donostian. Psikologia eta Hezkuntza. Helduen terapia, eta haurren terapia.\nAlgora Psikologoak Donostian\nAlgora Psikologoak Irun-en\nAlgora Psikologoak Errenterian\nAlgora psikologoak Tolosan\nHAUR ETA NERABEAK (4 urtetik aurrera)\nGure esku-hartzean honako hiru urrats hauek bereizten dira:\n1. EBALUAZIO OROKORRA\nHaurraren edo nerabearen trebetasun guztiei buruzko eta ingurune osoari buruzko azterlan osoa egiten dugu.\nBetiere, merkatuko tresnarik berrienak, baliagarrienak eta fidagarrienak erabiltzen ditugu horretarako.\nIkastetxeari buruzko informazioa jasotzen dugu; horretarako, irakasleengana jotzen dugu eta zenbait test, erregistro eta galdesorta betetzeko eskatzen diegu, honako hauei buruzkoak: haurrak edo nerabeak eskolan dituen trebetasunak, ikasgelan duen portaera eta ikaskideekiko harremanak.\nGurasoekin aurrez aurre hitz egiten dugu, haurraren do nerabearen arazoen eta familiaren egoeraren berri izateko. Gurasoek ere zenbait test, erregistro eta galdesorta bete behar izaten dituzte.\nHaurren edo nerabearen gaitasunak\nZenbait proba psikologiko eta hezkuntza-probaren bitartez, egun batzuetan haurraren edo nerabearen gaitasun eta trebetasun guztiak ebaluatzen ditugu: adimena, irakurketa-idazketa, arreta, ikasteko ohitura eta trebetasunak, hiperaktibitatea, gizarte-harremanak eta abar …\n2. TXOSTENA EGITEA\nBehin informazio guztia bildu ondoren, psikologo eta hezkuntza-adituek arazoaren ezaugarriei eta arrazoiei buruzko ondorio bat ateratzen dute eta arazoa konpontzeko jardunbideak ezartzen dituzte.\nHori guztia osoko txosten zehatz batean jasotzen dute jarraian.\nGurasoekin beste elkarrizketa bat izaten dugu informazioa itzultzeko, hau da, problematika zehatz-mehatz azaltzeko eta txostena emateko.\nGurasoen esku zenbait jardunbide jartzen ditugu, eta beharrezkoa bada ikastetxeetara ere jotzen dugu, irakasleei ere nola jardun behar duten adierazteko.\nAldian-aldian zentroko arduradunak guraso eta irakasleekin harremanetan jartzen dira, koordinazioa hobetzeko.\nZenbaitetan, haurrarekin edo nerabearekin esku hartzeko programak diseinatzen ditugu, eta gure zentroetan astean behin edo bi aldiz aplikatzen ditugu, haien gabeziak betetzeko.\nHAUR TXIKIAK (4 urte arte)\n1. ELKARRIZKETA GURASOEKIN\nGurasokin bat edo bi elkarrizketa egiten dira, seme-alabei buruzko informazioa biltzeko.\n2. GURASOENTZAKO JARDUNBIDEAK\nGurasoei arazoa azaltzen zaie eta haurraren portaera kudeatzeko jarraibideak ematen zaizkie. Gerora gurasoekin jarraipena ezartzen da, jarraibideak behar bezala aplikatzen ari direla ziurtatzeko.\nIrakurri eta idazteko arasoak\nIkasteko ohitura eta teknikak\nGizarte-harremanetarako eta egokitzeko arazoak\nHerstura eta estresa\nEsfinterren kontrola (Enuresia – Enkopresia)\nGaitasun sozialak lantzeko taldea: sozializatzen ikasten\nHaurren taldeak, 6 – 12 urte bitartean.\nNerabeen taldeak 12 – 18 urte bitartean.\nHelduen taldeak, 18 urtetik aurrera.\nArazoak konpontzeko edo sahiesteko trebetasunak.\nPortaera oldarkor edo uzkur edo lotsakorrak murriztu.\nBesteekiko harremanetan hobetu.\nProbokazioei aurre egiteko gaitasunak.\nAsertibitatea eta norberaren buruarengan konfidantza.\nGizarte harreman positiboak mantentzeko gaitasunak, bakoitzaren garapenean ezinbesteko baldintza gisa hartzen dira, familian, gizartean, edo eskolan moldatzen laguntzen dute, eta baita auto-kontzeptu eta autoestimu ezin hobe bat izaten.\nIkasteko teknikak eta trebetasunak lantzeko saioa\nIkasle bezala antolatzea\nIkasteko eguneroko ohitura\nTestuak ulertzeko trebetasunak\nAzterketak prestatzeko jarraibideak\nJakin beharrekoak eraginkortasunarekin gordetzen ikastea\nIkasle askok kalifikazio onak ateratzeko gaitasuna badute ere, zenbait alditan ez dute lortzen, ikasteko teknika edo trebezia nahikoa ez dutelako.\nHobeto pentsatzen ikasteko teknikak.\nBuru ahalmenaren hobekuntza, adimen trebezia lortuz.\nZeinbait alditan, nahiz eta buru ahalmen haundia izan, ez dakigu guztiz erabili gure bizitzen kalitatea hobetzeko.\nIkasle askok ez dira gai denbora zehatz batez ikasketan arreta mantentzeko.\nArreta hobetzeko programekin, garrantzia duten gauzei arreta ipintzen ikasiko dute, eta denbora luzez ikasteko behar den arreta mantentzea lortuko dute.\nIdazketan eta irakurketan hobekuntza. Dislexia.\nZuzenki eta jariakortasunez irakurtzen eta idazten laguntzen du.\nDislexia arazoak konponduz.\nOrtografian eta numerologian hobetuz.


Informazio-teknologiako ekipamenduen garapenak erritmo onean darrai euskal enpresetan 2007.ean\nEuskadiko enpresen %61,6k Interneteko sarbidea du, ADSL lerroen bidez nagusiki\nEustaten datuen arabera, euskal enpresetako IKT- Informazioaren eta Komunikazioaren Teknologiak- haziz doaz 2007ko hasieran.\nEkipamendu nagusien azken urteetako hobekuntza etengabea izan da; establezimenduen %70,7k ordenagailua du, azken urtean %2,1eko igoeraren ondoren; Internet %61,6k dute, hazkundea %5,2 izan delarik; eta posta elektronikoa %57,6k, %5,6 hazi ondoren. Sakelako telefonoaren kasuen %75,8an agertzen da, hiru ehunekotan hazi da, eta gehien hedatutako ekipamendua izaten segitzen du.\nEuskal enpresetako IKT ekipamenduen bilakaerari erreparatuz gero ikusten da 2004ko moteltzearen ondoren azken hiru urteetan hazkunde tasak berreskuratu egin direla.\n1.grafikoa: IKT ekipamenduen bilakaera euskal enpresetan (%)\nTeknologia hauek darabiltzaten enplegatuen portzentajeak egonkor dirau, pittin bat hazi da. Ordenagailua pertsonalaren %59,1ek darabil; %49,2k Interneteko sarbidea du eta posta elektronikoa %48,4k.\n1. taula: IKT ekipamenduak darabiltzaten enplegatuak, establezimenduaren tamainaren eta eskualdearen arabera 2007 urtea (%)\n2. taula: IKT ekipamenduak dauzkaten establezimenduak, eskualdeka. 2007 urtea.\nAzpimarragarria da, baita ere, aldeak oso adierazgarriak ez badira ere, Araba dela teknologia hauen ezarpenik handiena duena; ondoren Gipuzkoa dator ordenagailu, posta elektroniko eta Interneten, eta Bizkaia sakelakoan eta Web orrian.\n10 enplegatu edo gehiagoko enpresetan, txikietan baino erritmo motelagoz bada ere, gertatzen da, baita ere, hobekuntza IKT ekipamenduetan.\nEnplegu geruza guztietan hazkunde aipagarriak agertzen badira ere, hauek, enplegatuen kopurua haziz doan neurrian, gero eta murritzagoak dira; izan ere establezimendu handiek hobekuntza marjina doia dute, erabilpen-atalasetik, bestalde, hurbil izanik.\nHorrela, txikienek (0-9 enplegatu), ekipamendurik apalenak edukita ere, aldeak txikitzen segitzen dute handiekin, hazkunde portzentaje handiagoei esker.\n0-9 enplegatuko geruzan, aldeak Web orria duten establezimenduen %22,9tik sakelakoa duten %74,7ra doaz; tartean %68,6k ordenagailua dute, %59,1ek Internet eta %54,7k posta elektronikoa.\nBestalde, 10 enplegatu eta gehiagoko enpresen batez bestekoa honako zifretan mugitzen da: %66,9k dute web orria; %97,8k ordenagailua; %89,9 lortu dute sakelako telefonoetan, %94,5 posta elektronikoan eta %93,5 Interneteko sarbideetan.\nInterneteko sarbidea duten euskal enpresak gero eta gehiago dira urtetik urtera, guztien %61,6 direlarik; aurreko urtearen aldean %5,2ko hazkundea. Baita ere, Interneteko sarbide nagusiak ADSL lerroen bidez izaten segitzen du, eta haziz doa etengabe; sarbidea duten guztien %81,4a dira.\nOndoren, eta erabilpenean jaitsiz beti, modema dator (%23,3) eta gero RDSI lerroak (%8,2). Azkenik, sakelakoa eta bestelako konexioak haziz doaz; %6,4 eta %8,2 dira gaur egun hurrenez hurren.\n3. taula: Interneteko sarbidea duten establezimenduak eta sarbideak. (%)\n10 enplegatu eta gehiagoko enpresen artean, %93,5ek Interneteko sarbidea dute. Tamaina horretan ADSL lerroak dira, baita ere, sarbide nagusia (%87,1); gero, urrun, RDSI lerroak datoz (%14,3), modema (%12,9), beste lerroak (%!3,4) eta sakelakoa (%11,4).\n10 enplegatu eta gehiagoko euskal enpresetatik hirutik bik Web orria dute Interneten.\nWeb orria edukitzea, norberarena edo ostatatua, nabarmen zabaldu da enpresen artean. Azken urtean sarean badiren enpresak guztien %26,2 dira, %3,1 puntuz hazi ondoren; 10 enplegatu edo gehiagoko enpresen artean %66,9 da portzentajea, %0,5 hazi ondoren.\nWeb orrietan nagusiki enpresaren gaineko informazio orokorra izaten da, produktuen zerrenda, zerbitzuak e.a.\nOrriotako sarbide hizkuntzetan gaztelera da nagusi, %98,0; euskara ondoren, %32,6; ingelesa %28,8 eta beste %15,0.\n10 enplegatu edo gehiagoko euskal enpresen %20,4ak merkataritza elektronikoa egin du 2006. urtean.\nSoseguz bada ere, merkataritza elektronikoa haziz doa Euskal AEn. 2006.ean euskal establezimenduen %12,8k egin du merkataritza elektronikoa; aurreko urtearen aldean %2,3ko hazkundea. Zifra honetara heltzen da, nagusiki, %11,4k bide elektronikoetatik erosketak egiten dituztelako, %1,8ko hazkundea delarik; neurri txikiagoan ditugu salmentak, %2,9, %1,0ko hazkundearekin.\nZifra hauek handitu egiten dira 10 enplegatu edo gehiagoko enpresetan, non sarean edo bestelako sistema elektroniko baten bidez (EDI, datu elektronikoen trukaketa) erosketak edo salmentak egiten dituztenen portzentajea %20,4 den, %0,9 hazi ondoren. Segmentu honetan ere guztirakoaren gehiena erosketa elektronikoak egiten dituztenengandik dator, %17,7 lehengo urtearen aldean %0,4 puntu hazi delarik; eta neurri txikiagoan bide berberetatik salmentak egiten dituztenengandik, %6,4, %1,3 hazi ondoren.\nOhar metodologikoa: Informazioaren Gizarteari buruzko Inkesta (IGI-enpresak) Eustatek 2007ko lehenengo hiruhilekoan egina, lehen sektorea ez den edozein jarduera-sektoretako Euskadiko enpresei zuzendua da. Inkesta honen bidez, datu hauek jakin nahi dira: informazioaren eta komunikazioen teknologietan (IKT) enpresek dituzten ekipamenduak; Internet nola erabiltzen duten; eta merkataritza elektronikoaren garrantzia. Euskal AEn kokatutako 7.400 establezimenduren erantzuna du oinarri inkestak.


Mafaldak egia borobilak esaten ditu – NiEzNaizNabil\nAiala Elorrieta Agirre www.mrafundazioa.org 2014/11/04\nBurua fresko neukan abiatu nintzenean, eta txostenari heldu nion hasteko. Estatu espainiarreko Gizarte Bazterkeriaren prozesuak aztergai dituela, bete-betean asmatzen du errealitatea ikuspegi multidimentsional batetik marrazten. Maneiatzen dituen datu estatistiko eta grafikoak bezain erakargarria da idazketaren estiloa, lengoaia bera. Pertsonei buruz hitz egiten du, jendarteari buruz, giza kapitalaz, kolektiboaren garrantziaz, antropologiaz…Hitzetan asmatzen jakiteaz gain, hitzak asmatzen ere jakin dute.\nGuztien ongia litzakeena definitzeko kontsentsurik, ez dago. Aberatsen sezesio morala pairatzen ari gara: aberatsenek ez diote gizarteari ezer zor eta nolabait esatearren gizartetik banandu dira. Norberak merezitakoa (hau da, irabazitakoa) dauka eta estatuaren beraren funtzio birbanatzailea kolokan dago. Gainera, kontuan hartu behar da austeritate neurriak ez direla neutralak birbanaketa terminoetan. Esate baterako, osasunaren esparruan egindako erreformen eraginez, lehen sektore publikoak bere gain hartzen zituen gastuak pribatizatu egiten dira eta familia edota mugimendu sozialentzat zama bilakatzen dira. Kaltetuenak, noski, gizarteko kolektiborik zaurgarrienak dira: gaixo kronikoak, 26 urtetik gorako langabetuak, egoera legalean ez dauden pertsona immigratuak…\nOne thought on “Mafaldak egia borobilak esaten ditu”\nPingback-a: Mafaldak egia borobilak esaten ditu | Murgil


Irekia Eusko Jaurlaritza - Gobierno Vasco :: Gobernu Kontseiluak Euskal Herriko Poliziari buruzko Legearen proiektua onartu du (Gobernu Bilera 2016-04-26)\nGobernu Kontseiluak Euskal Herriko Poliziari…\nBerretsitako testua Eusko Legebiltzarrera helaraziko da, bertan eztabaidatu dadin.\nPolizia-eredu berria indartzea, polizia kidegoetan berdintasuna eta emakumeen presentzia bultzatzeko neurriak sustatzea eta Ertzaintzako lan-karrera hobetzea dira Gobernu Kontseiluak gaur onartu duen Euskal Herriko Poliziari buruzko Legea aldatzeko legearen proiektuaren hiru ardatz nagusiak.\nEuskal Herriko Poliziari buruzko Legea bosgarren aldiz aldatzeko proiektuan, Segurtasun Saila gaur egun bultzatzen ari den polizia-ereduaren zenbait alderdi indartzeko eta etorkizunean eredua bera sendotzeko erreforma-multzo bat jorratzen da. Eredu horren oinarria herritarrei zerbitzu egitea eta kontu ematea da, baita polizia-zerbitzuak eskubide berberak dituzten gizonezkoz eta emakumezkoz osatutako gizarte ireki, plural eta elebidunarekin uztartzea ere.\nLehenengo helburuan, polizia-eredua indartzeko helburuan, sartzen diren neurrien artean, honako hauek daude: Poliziaren Etikari buruzko Europako Kodea integratzea, polizia-jardunbide egokia bultzatzeko pizgarri positiboen sistema indartzea (dominak eta sariak ematea), gaur egungo diziplina-sistema aldatzea barne hartuta (zehapen-araubidea egokituko da, funtzionarioei berme handiagoak emateko), eta Euskal Herriko Poliziaren Jardunbide Egokien Batzordea sortzea, hau da, polizia-erakundearekiko autonomia funtzionala izango duen erakunde iraunkor hibrido bat, pertsona espezializatuz osatua, polizia-adituak barne. Batzordearen funtzioa honako hau izango da: Ertzaintzaren edo udaltzaingoen baitako jokabideak eta praktikak aztertzea, organo eskudunek eskatuta, herritarrek horien inguruko kexak badituzte edo herritarrek poliziarekiko duten konfiantzan eragina badute. Gainera, esku-hartze edo operatibo polizial baten testuinguruan norbait hiltzen bada edo larriki lesionatzen bada, gorabehera horiek ofizioz ikertuko ditu.\nLegearen proiektuak, halaber, euskal poliziarako kideak aukeratzeko eta kidegoetara sartzeko prozesuekin lotutako alderdi batzuk hobetzen ditu eta orain arte erregelamendu batean jasota zeuden betekizunak lege formal baten mailako arau baten bidez arautzen ditu.\nHorrez gain, onartutako testuan, Polizia eta Larrialdietako Euskal Akademia hautaketa-organo iraunkor gisa jasota dago, eta era berean, toki-erakundeek eskatuz gero, udaltzaingoetan sartzeko hautaketa-prozedurak egiteko aukera ematen zaio, baita batzuk batera egitekoa ere.\nHobekuntzen bigarren ardatza, funtsean, emakumeak Ertzaintzan sartzeko eta lan-mailaz igotzeko diskriminazio edo ekintza positiboko neurriak abiaraztean datza, betiere Europako legedi eta jurisprudentziaren parametroen eta eskakizunen barruan, gaur egungo presentzia handitzeko helburuarekin.\nHala, adibidez, polizia-kidegoetako emakumeentzako lan-sustapeneko planak arautzen dira, kidegoetara sartzeko eta lan-karrerarako aukera-berdintasuna bermaturik izan dezaten, dagokiena baino ordezkaritza urriagoa izatea zuzentzeko eta poliziaren eraginkortasuna handitzeko.\nNabarmentzekoak dira, berriak direla-eta, txanda libreko hautaketa-prozeduretan ezarriko diren emakumeen aldeko ekintza positiboko neurriak. Horien ondorioz, zenbait egoeratan emakumezko hautagaia gizonezkoaren gainetik hobetsiko da, Europako Erkidegoko jurisprudentziak lege-aurreikuspenei, proportzionaltasunari eta arrazoizkotasunari dagokienez exijitzen dituen parametroen kontra jo gabe.\nBarne-sustapenaren arloan, karrera administratiboaren alde egingo da, kategoriaz igotzeko zerbitzu-urteen kopurua txikituz. Beste alde batetik, barne-sustapen prozeduretan parte hartzeko hiru deialdiko muga ezabatu egin da eta seme-alaben edo senideen zaintzagatik, genero-indarkeriagatik edo zerbitzu bereziengatik eszedentzian dauden pertsonak barne-sustapen prozesuetara aurkeztea onartuko da. Horrez gain, ezagutza bereziak eskatzen dituzten Ertzaintzako espezialitateen araubidea arautu da eta gutxieneko eta gehieneko iraupena izango dute.\nSuperintendente-kategoria kenduko denez, Ertzaintzako erantzukizun handieneko postuak eskuratzeko eta betetzeko prozesua bizkortuko da, lanpostuak betetzeko prozedura arrunten bidez.\nEgoera administratiboei dagokienez, gaur aurkeztutako proiektuan zerbitzu aktiboa arautzen da, adinaren arabera modelatuta; hau da, zerbitzu aktiboarekin jarraituko da, norbere egoerarako egokiak diren zereginak eginez. Bestalde, gutxiegitasun psikofisikoarekin lotutako bigarren jarduerako egoera administratiboa ere arautzen da.\nGizarte-babes eta -errekonozimenduko neurrien artean, lehenengo aldiz, dominak eta ohorezko sariak emateko erregimena jasotzen da legean, zerbitzu-ekintzan hildakoak edo erretiroa hartu dutenak ohoratzeko dagokien kategoria baino maila bat gorago igotzeko aukera barne hartuta.\nProiektuan, diziplina-araubidearen gaineko aldaketak ere jorratzen dira. Hala, behin eta berriz egindako sexu-jazarpenaren eta lan-jazarpenaren arloan falta oso astun berriak eta polizia-bideokameren erabilera-araubideari buruzko arau-hausteak sartzen dira.\nGaur onartutako testuan, zehapenen zerrenda modulatu da eta espedientepean dauden pertsonen bermeak indartu dira, deklarazioak ez egiteko, beren buruaren kontra ez egiteko, beren burua erruduntzat ez jotzeko eta errugabetasun-presuntzioa izateko eskubideei dagokionez, bai eta prozeduraren izapideen egoeraren berri izateko eskubideari dagokionez ere.\nUdaltzaingoei dagokienez, indarrean dauden jardunbide batzuei erantzun juridikoa emateko askotariko neurriak aurreikusten dira proiektuan, esaterako: udaltzaingoak udalerritik kanpo jarduteko aukera, tokiko agintariak babesteko funtzioak gauza ditzaten. Halaber, Polizia eta Larrialdietako Euskal Akademiak berak antolatutako oinarrizko ikastaroak gainditu dituztenekin lan-poltsak osatu ahal izatea aurreikusten du, toki-korporazioen eskariei erantzuteko eta bitarteko funtzionarioek prestakuntza jaso ahal izateko.\nEra berean, udaltzaingoen egitura profesionala aurreikusten da testuan; udaltzaingoa ez duten udalerrietarako, berriz, aguazilaren figura arautzen da, eta mugikortasun-agentearena, herrigunean zirkulazioa arautzeko.


Abuztuaren 12an, 21:00etan Patxi Huarte (Zaldieroa)\nAbuztuaren 12an, 21:00etan Zaldieroa bezala ezagutzen dugun Patxi Huarterekin sukaldatuko dugu. Egungo egoerarekin kritikoa da, momentu batzuekin haserretzen da, baina bere umorea ere hizpide izango dugu saio honetan.\nAbuztuaren 5ean, 21:00etan Ainhoa Aznarez\nAbuztuaren 5ean, 21:00etan, Nafarroako Parlamentuko lehendakaria den Ainhoa Aznarez gertutik ezagutzeko aukera izango dugu. Sukaldean eroso dabilen bitartean politika munduko iritzi eta asmoen berri emango digu.\nUztailaren 1ean, 21:00etan Hodei Magoa\nUztailaren 1ean, 21:00etan, Hodei Magoarekin sukaldatuko dugu baina sukaldatzeaz gain magia eta ilusioaren munduan murgiltzeko parada izango dugu.\nEkainaren 24an, 21:00etan Isabel Elizalde\nEkainaren 24an, 21:00etan Doneztebera egingo dugu salto. Bertan Isabel Elizalde kontseilari eta euskaltzalearen inguruko hamaika kontu ezagutuko ditugu eta bide batez Koteto Ezkurra erremontista handia izanen dugu sukaldean lagun.\nEkainaren 17an, 21:00etan Motxila 21\nEkainaren 17an, 21:00etan Motxila 21eko kide diren Ainhoa eta Aintzanerekin arituko gara sukaldean. Lorpenak, inklusioa, beharrak... gai ezberdinak jorratuko ditugu.\nEkainaren 10ean, 21:00etan Pello Reparaz\nEkainaren 10ean, 21:00etan Pello Reparazi eginen diogu kuku bat. Abestigintza, ekoizpena, konpromezuak, lagunak, familia...guztien inguruan arituko gara.


Donostian sortua 1953an. Eskultorea, margolaria, grabatzailea, idazlea, hizlaria, arte-kritikaria eta erakusketen komisarioa\nZaragozako Arte Eskolan ikasi zuen. 1974. urtean jarri zituen ikusgai lehen aldiz bere lanak. Handik aurrera izan duen jarduera profesionala Espainiako azken urteetako ibilbide plastiko erakargarrienetakoa da. Erakusketa asko egin ditu, eta publikoak eta kritikak oso ondo hartu dituzte; gainera, sari eta onarpen ugari jaso ditu.\nEgile honen artelanak koherenteak eta indartsuak dira, intuiziozko errebelazio estetikoan, bizitzeko grinan eta diziplina formalean oinarrituta.\n1972tik 1977ra bitartean, espresionismo abstraktua landu zuen margolanetan. Ondoren, espazio plastikoaren kontzeptuari buruzko ikerketa pertsonala garatu zuen serie hauetan: Errealismo Cosmogónico Mágico (1977-1980); Pintura tetradimensional (1980-1985); eta eskulturan: Identidad de Espazio y Materia estética.\n1980-1990 hamarkadan, hizkuntza geometrikoa erabili zuen (eskultura eta pintura) honako serie hauetan: "Elementuz de utillaje tradicionales", "Arquitectura rural", "Papel y cuerdas" eta "Flotaciones-Gravitaciones".\n1990etik aurrera, laborategi plastikoaren oinarri teoriko-praktikoak zabaldu ditu eskulturan, grabitazioetan, erliebeetan, pinturan, lan grafikoan eta beste euskarri batzuetan.\nRuiz de Eginoren lanak nazioarteko foro askotan, Europako 30 museotan, erakundeetan eta espazio publikoetan erakutsi dira. Gaur egun, nazioarteko artista geometriko entzutetsuenetakoa da.\nArteari buruzko egile espezialista gisa, 40 lan baino gehiago argitaratu ditu.


Bizkaiko Trikitixa Elkartearen maketa lehiaketa abian da\nHemen zaude -> Berriak / Bizkaiko Trikitixa Elkartearen Maketa Lehiaketa Abian Da\nIzena emateko epea ekainaren 30a arte luzatuko da\nBizkaiko trikitixa elakrteak antolatzen du lehiaketa.\nDiskorik argitaratu ez duten talde edo bakarlariak bakarrik aurkeztu ahal izango dira. Taldea aurkezten bada, gutxienez taldekide bat bizkaitarra izan beharko da\nMartxan da Bizkaiko Trikitixa Elkartearen maketa lehiaketa. Edozein musika estiloko talde edo bakarlariek parte hartu ahal izango dute, baina derrigorrez, pieza guztietan trikitixa edo/eta panderoa jo beharko dira. Izena emateko epea ekainaren 30ean amaituko da.\nEdozein adinetako talde edo bakarlariak aurkeztu ahal izango dira. Adin txikiko parte hartzaileek guraso edo tutoreen baimena aurkeztu beharko dute.\nTaldea aurkezten bada, gutxienez taldekide bat bizkaitarra izan beharko da. Bakarlarien kasuan derrigorrez bizkaitarrak izan beharko dira.\nEdozein musika estiloko talde edo bakarlariek parte hartu ahal izango dute eta edozein musika tresna jo ahal izango da, baina, derrigorrez, pieza guztietan trikitixa edo/eta panderoa jo beharko dira.\nDiskorik argitaratu ez duten talde edo bakarlariak bakarrik aurkeztu ahal izango dira.\nLehiaketa honetara aurkeztutako piezek letrarik izanez gero, hauek euskaraz izan beharko dira.\nAurkeztutako piezak trikitixa eta musika munduko lau epaimahaikideek baloratu dituzte. 1etik 10era hurrengo atalak puntuatuko dira: originaltasuna, musika tresna ezberdinen menperatzea (teknika), afinazioa eta kalitatea\nSari bakarra egongo da, puntu gehien lortu dituen talde edo bakarlariarentzako. Saria hauxe izango da: Iurretako Txirula musika dendan gastatzeko 500 euroko bonoa eta 2015eko azaroan Getxon ospatuko den Nazioarteko Trikitixa Jaialdian jotzea. Nazioarteko Trikitixa Jaialdian jotzeagatik irabazleak 400 euroko katxeta kobratuko du. Lehiaketara piezak aurkezteko orduan, kontuan izan beharko da aukera hau, izan ere, Nazioarteko Trikitixa Jaialdian taldeak formatu txikikoak izan behar dira (gehienez 3 musikari). Eta, noski, maketa lehiaketan aurkeztutako piezak formatu txiki horretan oholtza gainean defendatu ahal izateko modukoak izan beharko dira.\n2015eko azaroan Getxon ospatuko den Nazioarteko Trikitixa Jaialdian jo ahal izango du irabazleak eta 400 euroko katxeta kobratuko du\nEpaimahaiak eman gabe utzi ahal izango du saria eta epaimahaiaren erabakia apelaezina izango da.\nParte hartzaileek 2015eko ekainaren 30a arte izango dute epea zabalik euren piezak Bizkaiko Trikitixa Elkartera bidaltzeko. Hiru pieza bidali beharko dituzte formatu digitalean bizkaia@trikitixa.net helbidera. Horrez gain, izen-emate fitxa beteta bidali beharko da, eta, adinez txikikoen kasuan, guraso edo tutoreen baimena ere.\nIrabazlea irailaren 7an emango da ezagutzera.\nMaketa lehiaketara aurkeztutako piezen autoretzaren inguruko gatazkarik sortuko balitz, parte hartzailea izango da horren erantzule eta aldeen artean konpondu beharko dute. Bizkaiko Trikitixa Elkarteak ez du horren inguruko ardurarik izango.\nAurkeztutako piezak webgunean edo sare-sozialetan hedatzeko baimena izango du Bizkaiko Trikitixa Elkarteak.\nLehiaketa honetan parte hartzeak oinarri hauek onartzen direla esan nahi du.\n*** Informazio gehiago:\n665 716 390\nFacebook: Bizkaiko Trikitixa Elkartea\nMunduko I. Triki AIR Txapelketa 2012Berriak


Telebistako horma-euskarri unibertsalak\nTelebistako horma-euskarri okertu\nMugimendu osoko telebistarako horma-muntaiak\nTelebistako sabaiko euskarriak\nSet-top Box Apalategiak\nZeintzuk dira telebista mugikorren euskarri motak?\nTelebista mugikor bat telebistarako euskarri nahiko ohikoa da. Gure bizitzan, telebista bereizezina da. Aspertuta gaudenean, telebistan oinarritzen gara aisialdirako. Etxean gonbidatuak badaude, gonbidatuentzako tea edateaz gain. Horrez gain, telebista ere ezinbestekoa da. Telebistek denbora pasatzen lagun diezaguke. The...\ngas malgukia monitore bikoitzeko besoko pantaila euskarria\nBaldintzarik al dago monitorearen pantailaren bistaratzeko? Monitorearen jatorrizko oinarria kendu ondoren, pisuak euskarriaren karga-eremuan egon behar du. Monitoreak VESA estandarra izan behar du, eta torloju-zuloaren tamaina uniformea da nazioarteko estandarrean (normalean M4)....\nTelebistako solairuko euskarri-gurdiak pantaila bikoitzak ditu\nPantaila bikoitzeko euskarri hau telefono mugikor tolesgarri paregabe eta perfektu batekin diseinatuta dago. Telebistako solairuko euskarria, telebista mugikorreko orga-euskarria Karga-euskarria tolesten du, aurrezten eta garraiatzen du, forma xurgapen-soldadura-teknologia eta pieza bakarreko materiala, zutabe bikoitz astuna, blokeo-pinaren egitura duena, zeina ...\n2020ko udaberriko HongKong ikuskizuna\nZeno Hong Kongeko Udaberriko Elektronika Azoka, Hong Kongeko Merkataritza Garapenerako Kontseiluak antolatzen duena. Ikus-entzunezko ekipamendu periferikoen I+G, ekoizpen eta salmentan oinarritzen den enpresa bat gara. I+G, teknologia, produkzioa, kalitatea, marketina, salmenta osteko zerbitzua eta bestelakoak ditugu.\nCanton Azoka 2020 (urria, udazkena) - 2020ko Txinako 126. Inportazio eta Esportazio Azoka\nErosle gutxiago etorri ziren eta akordioen bolumena jaitsi egin zen aurtengo udazkeneko Canton Azokan, Txinako bi urtean behin egiten den merkataritza-ekitaldirik handiena, baina gauzak itxuraz hasi ziren Txina eta AEBek 18 hilabeteko merkataritza gerra amaitzera hurbildu ahala. Udazkeneko azokan nabarmentzen dena %40ko igoera izan zen S...\n2020 Hong Kongeko Elektronika Azoka 2019 (udazkeneko edizioa)\nHong Kongeko Elektronika Azoka 2019 (udazkeneko edizioa) ikuskizun bikaina izan zen. Erakusleek 3D inprimaketa, AI eta aldeen aitorpena, AR, VR, ikus-entzunezko produktuak, automozioko eta ibilgailuen barruko elektronika, osagarri elektronikoak, joko elektronikoak eta esports, fabrikazio elektronikoko zerbitzuak eta abar aurkezten dituzte...\nQimeng Chuangye Square, Panyu Barrutia, Guangzhou hiria, Guangdong probintzia, Txina


Bismarck-Schönhausen (Otto Eduard Leopold von) printzea\nOtto von Bismarck Schonhausen-en, Branderburgo, jaio zen 1815ean eta Friedrichsruh-en hil 1898an. Politikari prusiarra "junker" edo Luteroren jarraitzaile familia aberats bateko semea.\nBerlinen egin zituen zuzenbide ikasketak eta Prusiako administrazioan hasi zen lanean. 1847an "Landtag" edo Parlamentuko diputatu hautatu zuten, eskuin muturreko ordezkari. 1862an, Prusiako Gilermo I.a enperadoreak Kontseiluko lehendakari izendatu eta benetako diktadura ezarri zuen. Horrela lortu zuen Prusiak munduko armadarik indartsuena izatea. Prusiaren probetxurako Alemaniaren batasuna lortu zuen (1864 - 1871).\n1866an, Sadowa-n Austria garaitu ondoren, Ipar Alemaniako Konfederazioa sortu zuen; Prusiaren pean eta Pragako Itunari esker, Habsburgotarrik gabe. Hala eta guztiz ere Alemania osoaren batasuna lortzeko hegoaldeko estatuak bereganatu behar zituen. Alemania hegoaldeko estatuak Prusiarrekin lerrotu ziren Frantziaren aurka eta Franko-Prusiar gerra irabaztearen ondorioz (Sedan, 1870 - 71), Alsazia-Lorena anexionatu zuen (1871).\n1871ko urtarrilaren 18an Alemaniako Inperioa sortu zen. Bismarck-ek erabateko boterea lortu zuen, enperadorearen aurrean baino ez zen makurtzen eta haren baimenarekin politika larderiatsua burutu zuen, bai katolikoen bai sozialdemokraten aurka. 1880tik aurrera, nazional-liberalak eta zentristak bildu zituen gobernuan sozialisten gorakadari aurre egiteko. Nekazarien eta metalurgiako langileen aldeko babes neurriak hartu zituen eta, enperadorearen aurkako matxinada saioak aitzaki hartuta, erabat debekatu zuen sozialisten propaganda. Bien bitartean, ordea, Europan aitzindari izango zen lehen araudi soziala bultzatu zuen: eritasunerako, istripuetarako eta zahartzarorako aseguru sistema derrigortu zuen (1883 - 1889).\nBismarck-en lehen porrotaldia indarrez bereganatutako herrietatik etorri zen, Schleswigeko daniar, poloniar eta Alsazia-Lorenako herritarrak germaniartze eta zapaltze politika ez baitzuen onartu. Alsazia-Lorenako auziak zaildu egin zuen Frantzia eta Alemaniako harremana eta Bismarck-ek Frantzia baztertzeko hiru enperadoreen aliantza berpiztu zuen (Alemania, Austria, Errusia) 1872an. Aurrerago, ordea, Italia eta Austriarekin Aliantza Hirukoitza eratu zuen (1882).\nEuropako diplomaziaren erdian aritu zen hogei urtez. Berlingo konferentzian (1884 - 85) Alemania kolonizazio ekintzetan sar zedin onartu zuten. Hori zela-eta Gilermo II.ak (Wilhelm II.a) erregetza hartu zuenean ezadostasun handiak izan zituen Bismarck-ek eta bere gogoz kontra izan bazen ere, kargua utzi behar izan zuen 1890eko martxoaren 20an. Pomeraniara erretiratu eta bere oroitzapenak idatzi zituen.


publizitario / publizitatedun\npublizitate 1 iz berri, iritzi edo kidekoen zabalkundea; zabalkunde hori egiteko bitartekoen multzoa; merkataritza-helburuak direla medio, jendearen gogoa erakartzeko teknika.\nPublizitatea, gure garaiko diskurtsorik eraginkorrena, behar bezala ulertzeko. Joxerra Garzia «Kurrin-kurrun vitae» - 138. orr.\n"Persuasioa", bestalde, batez ere publizitate eta propagandaren eremuetan erabiltzen den kontzeptua da. J. Garzia / A. Egaña / J. Sarasua «Bat-bateko bertsolaritza» - 176. orr.\nHorixe baita, azken batean, publizitatea: errealitatea edertzen duen ispilua. Joxerra Garzia «Itsasoan euri» - 38. orr.\nIrudia beti da polisemikoa, publizitateak ondotxo dakienez. Joxerra Garzia «Egonean doazen geziak» - 152. orr.\nEz zitzaion bururatu hain maisuki erabiltzen zituen antolaketa politiko, publizitate eta propagandako metodo garaikideak berak, erasotzen zituen kotoi-lantegiak bezain "mendebaldarrak" zirela. Iñaki Mendiguren «Historiaren azterketa II» - A.J. Toynbee - 260. orr.\nArdoaren publizitatea debekatzen duen Evin legea. Berria - Ekonomia 2004-12-09\nSaltoki erraldoi honek egun askotako publizitatea ordaindu du medioetan, bazetorrela adieraziz. Pako Aristi «Note book» - 34. orr.\nBakoitzari berea esan behar izaten zaio publizitatean, publizitate hori eraginkor izan dadin. Joxerra Garzia «Itsasoan euri» - 38. orr.\nEtsaiaren publizitatea zen, eta guk irentsi. Koldo Izagirre «Sua nahi, Mr. Churchil?» - 85. orr.\nTelebistako publizitate garestiaren zenbateko handi bat atzera bueltan etortzen zaie. Berria - Mundua 2004-11-03\nApaizen sermoiari propaganda ofiziala eta film amerikarretako publizitate subliminal guztia erantsita, ondorioa zen gu ezkerreko agian bai, baina komunista ez ginela sentitzen. Xabier Mendiguren Elizegi «Nerabearen biluzia» - 35. orr.\nEta hori dena, kontseilari batek zioen bezala, publizitate handirik inon egin gabe. Herria 2003-08-07\nEgunkaria-k, lehen aldiz, publizitate txikia eta handia lortzeko taldeak sortu zituen. Berria - Euskal Herria 2004-02-19\nEkainaren 14ean inauguratu zuten, publizitate handiz eta lehen ministroaren aurrean eginiko ekitaldi batez. Berria - Mundua 2004-07-23\nAukerak milaka dira eta ezin hasiko gara ezkutuko publizitatea egiten. Xabier Mendiguren Elizegi «16 ipuin amodiozko» - 154. orr.\n3 (hitz elkartuetan lehen osagai gisa) ik publizitario.\nHaize hotzak paper zaharrak eta supermerkatuetako publizitate-orriak astindu eta bazterretara eramaten zituen. Iñaki Zabaleta «110. Street-eko geltokia» - 52. orr.\nPublizitate-foiletoan ikusi dut badituzuela tailer mekanikoak, zurgintza, informatika gelak, negutegi bat eta hori guztia. Jesus Mari Mendizabal «35 kilo esperantza» - Anna Gavalda - 56. orr.\nDena ez da liburuak sinatu eta publizitate-argazkiak egitea, badakizu. Iñaki Mendiguren «Harry Potter eta sekretuen ganbera» - J.K. Rowling - 249. orr.\nAnimaziozko lanak, dokumentalak eta milaka publizitate iragarki. Berria - Kultura 2004-03-24\nPublizitate oholak eta antzekoak egiten genituen. Berria - Kultura 2004-05-11\nFaroen argi-zipriztinak zuhaitzetan, etxeetan, publizitate-paneletan eta telegrafo-zutoinetan barreiaturik. Lopez de Arana «Manhattan Transfer» - John Dos Passos - 302. orr.\nArtikuluetan, literatur lanetan, liburu izenburuetan, publizitate esaldietan. Iñaki Arranz «Hitza azti» - 60. orr.\nEstatubatuar film puztuetan agertzen diren publizitate konpainien luxu faltsua. Iñaki Zabaleta «110. Street-eko geltokia» - 32. orr.\nPublizitate kanpaina probokatzaile eta txinpartadunak. Iñaki Zabaleta «110. Street-eko geltokia» - 32. orr.\nUraren Munduko Foroa, publizitate ariketa hutsala izan da, mamirik gabekoa. Berria - Gaiak 2006-03-24\nIdatzitako milaka orrialdeek, gertalekuetan bertan jasotako informazioak, dokumentazio lan eskergak, bai eta haren publizitate zentzuak ere, Zolaren ospea finkatu zuten. Karlos Zabala «Parisen sabela» - Emile Zola - 10. orr.\nPublizitate arloko sariak. Berria - Euskal Herria 2006-01-28\nPublizitate saileko langileen profesionaltasunaz. Berria - Euskal Herria 2004-11-12\nAukera horri heltzeko publizitate-saltzaileek, albiste-agentziek, presio-taldeek, alderdi politikoek eta gobernu totalitarioek trebetasuna izan zuten, eta eskrupulurik ez. Iñaki Mendiguren «Historiaren azterketa II» - A.J. Toynbee - 361. orr.\nKontsumitzailea baldin bada jaun eta errege, nolatan onartzen dituzte produktoreek hainbesterainoko publizitate gastuak. Iñaki Heras «Txanponaren bi aldeak» - 85. orr.\nPublizitate tartea aprobetxatuz. Patxi Iturritegi «Behi eroak» - 59. orr.\nPublizitate etenaren ostean. Joxerra Garzia «Kurrin-kurrun vitae» - 113. orr.\nHantxe dihardut oraindik ere, ikus-entzunezko komunikazio eta publizitate kontuak irakasten. Joxerra Garzia «Kurrin-kurrun vitae» - 14. orr.\nBost axola zait igandeko gehigarriko publizitatea. Lopez de Arana «Manhattan Transfer» - John Dos Passos - 494. orr.\nEtiketak eta publizitatea euskarara itzultzen. Berria - Harian 2006-02-04\nEzinezkoa zen eraikinen goialdeetako publizitatea ikustea, guardasolek dena estaltzen baitzuten. Lutxo Egia «Paperezko hegazkinak» - 10. orr.\nClaude Bartolone PSko ordezkariak «publizitate gezurtia» egiteaz akusatu zuen eskuineko gobernua. Berria - Ekonomia 2004-09-16\nPublizitate engainagarri eta maltzurra egiteagatik. Berria - Euskal Herria 2004-10-09\nPublizitate sexista erabiltzen duten komertzio eta enpresak zeintzuk diren aztertzeko eskatu du Euskal Herriko Bilgune Feministak. Berria - Euskal Herria 2006-02-09\nLangileek sua piztu dute lanaren hasierari beste animo bat emateko: oholezko publizitate erraldoia kokatu dute lurrean. Pako Aristi «Note book» - 47. orr.\npublizitate agentzia (4); publizitate ariketa (3); publizitate bidez (3); publizitate handiz (3); publizitate iragarki (3); publizitate kanpaina (22); publizitate kanpaina bat (6); publizitate kanpainak (13); publizitate orri (4); publizitate sexista (4)\npublizitatea egin (4); publizitatea egitea (3); publizitatea egiteko (3); publizitatea egiten (7); publizitatea jartzeko (3); publizitatea jartzen (4); publizitatea lortzeko (4); tabakoaren publizitatea (5)\npublizitatearen bitartez (3)


Gipuzkoako Foru Aldundiaren diru-laguntza garrantzitsua - Villabonako Udala\n2019 Abendua 09\nAbenduan sartu gara eta Eguberriak gerturatzen ari dira dagoeneko. Oporraldia hartu eta opari mordoxka jasotzeko garaia; horixe da Eguberria egungo haur eta gaztetxo gehienentzat. Kontsumismoak bult...\n2019 Abendua 08\nUdal Gobernu Taldeak 2020ko aurrekontu proposamenaren aurkezpena egingo du Gurea zinean\nAurkezpena datorren abenduaren 11n asteazkena, 19.00etan izango da Villabonako Gurea zinean.\nAurkezpen publiko honen bidez, udal gobernu taldeak gardentasuna ariketa bat egin nahi izan du eta 2020r...\nPasa den azaroaren 26an izandako udalbatzan, udal gobernu taldeak euskararen egunaren harira konpromiso zehatz ugari jasotzen zituen Erakunde Adierazpena aurkeztu zuen. Adierazpen honen bidez, pisuz...\nIndarkeria matxistaren kontrako eguna: Erakunde Adierazpena\nAzaroeren 26ko Osoko Bilkuran, indarkeria matxistaren kontrako nazioarteko eguna dea eta, udal gobernuak proposatutako Erakunde Adierazpena onartu zen talde politiko guztien aldeko botoekin. Erakund...\n2019 Azaroa 20\nEuskararen Egunean hitzekin jolastuko dugu "Hitzolariak" ekimenaren bidez\nAmasa-Villabonako Berdura plazan aurkeztu da Tolosaldeko herriek 2019ko Euskararen eguna dela eta egingo duten ekintza bateratua. Eskualdeko hainbat herrietako ordezkariekin batera aurkeztu dute egi...\nOria Merkatariak: Gabonetako Behar Zana 75. urte: Logo lehiaketa\nargien piztuera ekitaldia\nTOLOSALDEKO GARAPEN AGENTZIA\nAbe 13 • reply • retweet • favorite\nPost 2019 Maiatza 21\nGipuzkoako Foru Aldundiko Bide Azpiegituren Sailak, Andrestoki eta Aztain baserriei sarbidea ematen dien Fraisoro bideko goiko zatia konpondu eta asfaltatzeko diru-laguntza garrantzitsua eskaini berri du.\nErrepideetako Sailak, urte askoan egoera txarrean zeraman eremu hau berritzeko Udalak egindako diru-laguntza eskariari positiboki erantzun dio.\nGipuzkoako Foru Aldundiak 31.400 € ordainduko ditu eta kantitate horrek, Udalak datorren hilabeteetan egingo den konponketa lanetarako bideratutako fondo propioen laguntza modura balioko du. Bide honen berregokitzapena, legealdi honetan Amasamendin (Sandra, Lizarraga…) egin diren besteei gehitzen zaio. Zenbakiak ikusita, aurreko urteetakoekin alderatuta, landa eremuko bideetan egindako inbertsioak nabarmenki handitu dira.


Nola gelditu hau?\nAutobusa gelditzea erraza da, txirrina jo eta kito. Momentuz, gaitzagoa dirudi, ordea, kalean gauez lasai ibiltzea. Hori dela eta, Bilboko autobusetako bidaiariek aukera izango dute, laster barru, gauez geralekuetatik kanpo jaisteko. Modu horretan, etxerako bidean paira ditzaketen erasoak saihestu nahi dira, batez ere emakumeen aurkakoak. Hau da, gaueko zerbitzuetan, eta erabiltzaileek hala eskatuz gero, etxetik gertuen dagoen tokian jaitsi ahal izango dira, nahiz eta bi geltokiren artean izan. Halaxe erabaki du Bilboko Udalak, EH Bilduren proposamena onartuta. Halere, neurria ez da berehala sartuko indarrean. Ziurrenik, urte amaieran izango da martxan, lehenengo nola gauzatu aztertu behar dutelako. Egun, Gautxori izenpean, zerbitzua asteburuetan eta jaiegunetan eskaintzen da. Bilbon izandako harrera ona ikusita, bide bera hartu du Gasteizko Udalak ere, eta neurria aztergai izango du Tuvisako Gautxori zerbitzuan ezartzeko. Munduko beste zenbait hiritan ere eskaintzen dira antzeko zerbitzuak. Neurria txalogarria da, baina tristea aldi berean, argi erakusten baitu emakumeek, oraindik ere, kalean erasoen beldurrez ibili behar dutela.\nBizikletetarako zenbat eta bide gehiago, orduan eta heriotza gutxiago\nEuropako hirietan bizikletetarako bideak ugarituz gero, milaka heriotza ekidin daitezke. Zehazki, hirietako joan-etorrien % 24,7 bizikletaz egingo balira, urtero 10.000 heriotza saihestuko lirateke. Hala ondorioztatu du ISGlobal Institut de Salut Global Barcelona erakundeak, Europako 167 hiritako egoera aztertu ostean: bizikleta bideen sareen luzera, hiritarren garraio aukeraketa eta aukerok osasunean nahiz ekonomian dituzten onurak. Ikerketak, Preventive Medicine aldizkarian argitaratuak, ondorio garbia atera du: bizikletetarako azpiegiturak areagotuta, jende gehiagok aukeratuko luke hara eta hona ibiltzeko, eta horrek ondorio onuragarriak izango lituzke osasunean eta ekonomian. Datu gehiago ere jaso ditu ikerketak, eta azterturiko hirietako kale guztietan bizikletetarako bideak ipintzearen eraginak nabarmendu ditu: Londresen, 1.210 heriotza gutxiago urtean; Erroman, 433; eta Bartzelonan, 248. Bizikletaz ibiltzea ona da osasunerako, batetik; kutsaduraren zein istripuen ondorio kaltegarriak arintzen ditu, bestetik. Hain zuzen, horrek eragingo luke, nagusiki, heriotza gutxiago gertatzea. Horrenbestez, hiritarren osasuna eta ongizatea hobetzeko, autoen erabilera gutxitu beharko litzateke, garraio publikoa eta bizikleta sustatzeaz batera, ikerketaren egileen aburuz.\nEuskaltzaindiak egungo errealitatera egokituko ditu hainbat definizio\nHiztegiko zenbait definizio berrikusi ostean, aldatzeko proposamenak egin ditu Euskaltzaindiak. Zehazki, familia harremanei loturikoak. “Gaurko errealitatera moldatu” ditu definiziook, genero berdintasunari bereziki erreparatuta; izan ere, “gizartea aldatuz doan bezala, forma horien definizioak ere moldatu egin dira”. Hala, adibidez, aitaginarreba lehen “Senarraren aita emaztearentzat, edo emaztearena senarrarentzat” zen, eta oraingo proposamenean, berriz, “Ezkontideetako baten aita beste ezkontidearentzat”; edo erraina, lehen “Semearen emaztea” zena, orain “Semearen edo alabaren emaztea” izatea proposatu da, “gizarte ereduaren aldaketa hiztegira ekarrita”. Halako moldaketez gain, dinastia kontuekin lotutako proposamenak ere egin dira. Esaterako, infanta, orain artean “Erregearen alaba, erreginagaia ez dena”, aurrerantzean “Monarka baten alaba, erreginagaia ez dena” izan daiteke. Euskaltzain osoek hilabeteko epea izan dute, abendua eta urtarrila artean, proposamenei oharrak egiteko. Kontrakorik ezean, proposamenak ontzat eman eta hiztegian aldatuko ditu Euskaltzaindiak.\nZabalik da herriek izena emateko epea\nHizkuntza ohiturak eraldatzeko eta euskararen erabilera areagotzeko asmoz, Euskaraldia 11 egun euskaraz ekimena egingo da, azaroaren 23tik abenduaren 3ra bitartean. Azken urteotan hainbat herritan garatu izan diren antzeko egitasmoak eredu, oraingo hau Euskal Herri osoan egingo da. Alegia, auzoetan, herrietan zein eskualdeetan antolatu ahal izango da, xedea baita ahalik eta leku gehienetan egitea. Hala, dagoeneko zabaldu dute epea herriek ekimenean parte hartzeko izena eman dezaten, https://euskaraldia.eus/ atarian. Halaber, herriren batek parte hartu nahi, baina ekimena antolatzeko baldintza egokirik ez baldin badu, entitate gisa izena emateko aukera ere izanen du. Oraingoz, herriek izena emateko epea baino ez dago. Herritarrei begirakoa irailean irekiko dute. Guztira, 27 entitatek (tartean, AEK-k) eta erakundek sustatu dute Euskaraldia.\nKozinatzerakoan, otarrainak ur irakinetan bizirik sartzea debekatu dute\nOtarrainak prestatzeko ohikoa da: animaliak bizirik direla, ur irakinetan sartzen dira. Bada, Suitzako jatetxeek ezin izango dute egin, martxoaren 1etik aurrera. Halaxe erabaki du Suitzako Gobernuak, animaliak babesteko legeria berraztertu ostean. Hemendik aurrera, otarrain eta krustazeoak hil aurretik, zorabiatu egin beharko dituzte. Horretarako, bi metodo baliatu ahal izango dituzte: deskarga elektrikoak edo garunaren “suntsitze mekanikoa”. Animalien eskubideen aldeko elkarteen eta zenbait zientzialarien argudioei jarraiki onartu dute lege berria, krustazeoek jasaten duten mina saihesteko. Gainera, legea indarrean sartzen denean, bizirik dauden krustazeoak garraiatzeko modua ere aldatu egin beharko dute: ezin izango dira ur hotzetan edo izotz gainean garraiatu. Legeak dioenez, “itsas espezieak beren berezko ingurunean eduki behar dira”. Legeak ez die soilik krustazeoei eragingo; izan ere, bestelako neurriak ere hartu dituzte animalien eskubideak urratzen dituzten hainbat jardun desagerrarazteko, esaterako: animaliakumeen haztegiak edota zaunka egiteagatik txakurrak zigortzen dituzten gailu automatikoak.


Estres proba | Iritzia | Berria\nCOVID-19ak sortu duen osasun krisiaren ondorio batzuk paralisi gisa definitu dira arlo anitzetan. Gehiago, agian, udaberrian, lehenbiziko olatuan, munduaren zati handi batean konfinamenduak dekretatu zirenean. Ordura arteko eztabaida eta gatazka guztiak bigarren mailakotzat definitu ziren, eta agenda politikotik desagerrarazi ziren. Horietako bat izan zen, herrialde batean baino gehiagotan, lurraldetasun gatazkarena. Ez zen burujabetzari, autodeterminazioari, ezta eskumenei buruz ere eztabaidatzeko tenorea. Sesio hutsalak eta egoistak sortzen zituen, mundu osoan eragina zuen drama bat gertatzen ari zen bitartean.\nBaina paradoxa bat gertatu da, osasun krisiak berak eman baitie jarraibidea lurraldetasun auziei. Nork erabaki behar du zer? Espainiako Erresuma adibide argi bat da. Erresuma Batua da Europa mendebaldeko bertze eredu nagusia. Pandemiaren kudeaketak tentsioa sortu du gehienbat Eskoziaren eta Londresen artean, baina baita Galesen eta Londresen artean ere. Eta Irlandako batasunaren auziak mahai gainean segitzen du. Akademiko talde batek bi urteren ondoren ondu du txosten bat irla batzeko prozesuak izan beharko lituzkeen xehetasunei buruz. Ez dirudi epe motzean Europa mendebaldeko mapa aldatu litekeenik. Edo hori sinetsarazi nahi dute indar zentripetuek, mapak munduko bertze eremu batzuetan aldatzen direla. Baina osasun krisia ari da estres proba bat eragiten zentroen eta horiek periferiatzat dituztenen artean.


Ruben Sanchez Bakaikoak “Hondarrak” lehen nobela publikatu du | Hitzen uberan\n← Martxan da DK poesia lehiaketaren 3. edizioa\nFito Rodriguezen poemak, Booktegin →\nUrte luzez mugimendu sozialei loturik ezagutu dugu, mikrofonoak astintzen Hala Bedi-ko uhinetan, bertsotan eta musika munduan. Oraingo honetan eleberri batekin egin du jauzi plazara, Hondarrak, Txalaparta argitaletxearen eskutik. (Argazkian: pasa den astean Gasteizen egindako aurkezpena).\nHonatx liburuaren sinopsiak dioena:\nEgileari buruz: Ruben Sanchez Bakaikoa (Zaragoza, 1975)\nZaragozan jaio zen, gurasoak hara lanera joanda, eta txikitatik bizi da Gasteizen. Euskara gaztaroan ikasi zuen; lehenik Enpresa ikasketak eta gero Euskal Filologia egin zituen. Hainbat lanbidetan jardun da, baita euskara irakasle ere. Azken urteotan bertso munduan eta herri mugimenduan murgilduta ibili da. Idatzizkoan, Araba, bertso histori ezberdin bat (Arabera 2006) lan korala osatu du enkarguz. Hau du lehen eleberria.\nGaur egun, Konpost taldean dihardu Bingen Mendizabal, Jon Aranburu eta Txerra Bolinagarekin batera.\n-Txalaparta aldizkarian elkarrizketan.


John Locke: Liberalismo politikoa – Irakasle Ikasle\nEnpiristen artean, John Locke (1632-1704) dugu politika-teorialari garrantzitsuena (Tolerantziari buruzko eskutitza, Aginte zibilari buruzko tratatuak). Liberalismo politikoaren teorialaria izan zen. Gizakiak egoera naturalean bizitza, osasuna, askatasuna eta jabetza eskubideak dituela esaten du, eta baita eskubide hauek defendatzeko beharra ere.\nLege naturala eta lege zibila\nGizakia natura egoeran bakean bizi daiteke, arrazionala denez lege moral naturalak jokabideari ezartzen dizkion mugak errespetatzen dituelako. Egoera horretan, gizakiak lagun gisa egon daitezke, elkarri laguntzen, eta bere burua zaintzen; beraz, estatua sortzeko inolako justifikaziorik ez legoke. Baina alderantziz, egoera naturalaren bizi-baldintzak okertu eta kontrolatzeko modurik ez balego, orduan, estatua edo gizarte zibila sortzea justifikatuta legoke.\nGizakiaren norberekoikeriaren eraginez etengabeko borroka sortu daiteke eta erasoei aurre egin beharraren ondorioz eskubideez disfrutatzeko aukera ezindu. Lege naturala ikasi ez dutenek lege naturala ez onartzeko joera dute berekoikeriari jarraitzen baitiote. Eta natura – egoeran lege naturala betearazteko ahalmena norberak daukanez, norbaitek lege naturala betetzen ez badu, kaltetutakoak betearazi behar du. Borrokak sortuko dira, desakordio konponezinak, gatazka horietan epaile izateko autoritatea duen inor ez baitago. Epaile hau botere legegilea izango da gizakiek hitzarmena adosten dutenean: Botere politikoa edo estatua sortuko dute eskubideak babesteko helburuarekin, jabetza bereziki; honela gizabanakoaren bizitza erosoagoa, ziurragoa eta baketsuagoa egiteko .\nGizakia: egoera naturalean\nBerdinak eta independenteak jaiotzen dira gizakiak: ahalmen berdinez, naturaren ondasun berdinetan parte hartzeko.\nAskatasuna berdintasunetik ondorioztatzen da. Gizakiak berdinak jaio direnez, ezin da esan bat beste baten mendekoa denik. Beraz, askatasuna du gizakiak, nahi duena egiteko edo ez egiteko.\nLege natural bat dago, ordea. Natura egoerak dena gobernatzen duen lege bakar bat dauka, guztiak behartzen dituena. Arrazoia da lege (moral) naturala, eta hau erakusten digu: gizaki guztiak berdinak eta independenteak garela bizitzan, osasunean, askatasunean edo jabegoetan, eta, berdinak garenez gero, ezin dugula elkar birrintzen edo esplotatzen ibili. Lege naturalaren oinarria gizaki guztiok dugun desira indartsuena da: norberak irauteko sena. Horregatik, norbait erasotzea lege naturalaren aurka joatea da.\nNatura-egoera aginte aurreko egoera da: lege naturalaren arabera gizakiak eskubide naturalak ditu: bizitza, osasuna, askatasuna eta jabetza; eta baita eskubide horiek defendatzeko beharra ere. Adibidez, bizirik irauteko eskubideak norbait erasotzearen aurka doa eta norbera bere bizitza mantentzeko bide eta tresnak aurkitzera behartzen du. Tresna horiek lurra eta bere fruituen jabetza justifikatzen dute, gizaki bakoitzak landu ahal duen lurraren jabe izatea, hain zuzen. Beraz, hasierako momentu honetan, jabetza pribatuak lanean hartzen du bere neurria: landu daitekeena baino lur handiagorik ez izatea.\nJabego pribatuaren garapena egoera naturalean\nNatura-egoeraren jabego pribatuaren garapenaren eta zabalpenaren arabera zenbait urrats emango dira. Amaieran, jabego pribatu handiak babesteko asmoz, gizarte zibila sortuko da:\nGorputzaren jabego pribatua izan zen jabego pribatu lehena. Natura – egoeraren hasieran gizaki gutxi eta baliabide asko zeuden. Egoera horretan dena zen guztiona, komuna zen. Bakoitzak nahi zuena har zezakeen naturatik, eta inork ez zion ezer esaten baliabide sobera zegoelako. Dena zen guztiona, gauza bat izan ezik: norberaren gorputza.\nLanaren emaitzen jabego pribatua gorputzaren jabego pribatutik sortzen da. Gorputza norberaren jabego pribatua zen; ondorioz, norberak egindako lanaren emaitzak ere norberaren jabego pribatu bihurtu ziren. Adibidez, batek hartzen zituen sagarrak bere jabego pribatua ziren. Jabego pribatu hori naturan dauden sagarren jabego komunetik eta lanaren jabego pribatutik eratorri zen; baina, har zitezkeen baino sagar gehiago zeudenez gero, eta lanik gabe sagarrak jatea ezinezkoa denez gero, inork ez zuen jasotako sagarren jabego pribatuaren aurka ezer esaten. Horrela, lanaren emaitzak ere jabego pribatuan sartzen dira.\nLurraren jabetza pribatua lanaren emaitzen jabetza pribatutik eratorri zen, nekazaritza asmatu zenean. Guztiek onartzen zuten lurraren jabetza pribatua, landu eta jabetu zitekeena baino lur gehiago zegoelako. Gainera ezin zen lur gehiegi landu, soberakinak gordetzerik eta saltzerik ez zegoenez gero, soberakinak sortzea lana alferrik egitea zelako.\nDirua asmatu zen. Ez zen bat batean sortu, pixkanakako garapen baten ondorioz baizik. Hasieran janari ustelgarriak gehiago irauten zuten janariengatik trukatzen ziren, intxaurrengatik, adibidez, eta horiek ziren nolabaiteko dirua. Gero, urrea eta zilarra erabili ziren diru gisa, ederrak, zatigarriak eta ustel ezinezkoak zirelako. Ondorioz, interesgarria egin zen soberakinak sortzea, sal zitezkeelako, eta dirua usteldu gabe pila zitekeelako. Gauzen prezioa eskaintzaren eta «merkatua»ren araberakoa da (gaur egun, eskaintzaren eta eskariaren araberakoa dela esaten dugu).\nLur jabegoen handitzea gertatu zen gero. Eta guztiek onartzen zuten handitze hori, norbaitek lur gehiago lantzeak gizadiari ondasun gehiago ekartzen zizkiolako; hau da, lur gehiago lantzen zituen nekazariaren soberakinak merkataritzaren bitartez zabaldu zitezkeelako gizartean. Jadanik, hasierako pobreen berdintasunetik aberatsen ezberdintasunera pasatu da gizadia. Oraingo pobreena hasierako aberatsa baino askoz hobeto bizi da; horregatik, oraingo pobreena aberatsagoa da hasierako aberatsena baino.\nLur osoaren jabetza gertatu zen azkenean. Lur-jabegoak handitzearen ondorioz, naturaren lur osoa jabetu zen, oso zaila zen jaberik gabeko lurrik aurkitzea, lanak ezin izan zuen gehiago jabetza titulurik eman, eta jabego pribatuak handiegiak ziren jabe bakar batek defendatzeko.\nGizarte zibila jabego pribatu handiak babesteko sortu zen, natura egoeratik; eta haiekin batera, baita bizitza eta askatasuna babesteko ere. Horretarako, legeak ezarri, gatazketan epaitu eta epaiketetan ezarritako zigorrak betearazteko gai izango den botere bat ezarri behar da. Horrelako botere bat onartzen dutela esaten dutenek gizarte zibil edo politiko bat osatzen dute; esaten ez dutenek natura-egoeran daude oraindik\nGizartea: gizarte zibila\nBoterea erabiltzean abusuak edo gehiegikeriak ez egoteko komenigarria da boterea pertsona edo erakunde ezberdinen artean banatzea. Lockek hiru botere bereizi zituen gizarte zibilean:\nBotere legegilea legeak egiteko ahalmena duena da.\nBotere betearazlea epaitzeko eta zigorrak ezartzeko ahalmena duena da.\nBotere federatiboa (bakea eta gerra erabaki).\nBotereek banandurik egon behar dute; tentazio handiegia eta ustel bide bat litzatekeelako gizakiontzat legeak egiteko eta betearazteko botereak batera edukitzea. Horregatik, beharrezkoa da gutxienez bi botere egotea: legegilea eta betearazlea. Geroago, Montesquieuk monarkia parlamentarioa proposatu zuen. Gobernua (legegilea, betearazlea) eta aginte judiziala bereizi zituen, gobernarien epaiketak gobernariek beraiek egin behar ez dituztela argudiatuz:\nBotere betearazlea erregeren esku utziz,\nBotere legegilea bi kameratan eta\nBotere judiziala erakunde independente batean.\nBoterea mugatua izatea beharrezkoa da. Errege batek botere absolutua edukiko balu, beste gizakiak natura egoeran baino okerrago egongo lirateke, natura egoeran zituzten berdintasuna, askatasuna eta jabetza pribatua ere galdu, eta Erregearen esku geldituko liratekeelako. Baina natura egoeran aurkitzen ziren gizakiek ez zuten gizarte zibila sortu okerrago egoteko, beren eskubide naturalak babesteko baizik: bizitza, askatasuna eta jabetza pribatuak babesteko hain zuzen ere. Gizarte zibila gizakion eraikuntza artifizial bat da, eta gizakion lege naturala bete behar du.\nGehiengoak dauka gizarte zibilean erabakitzeko ahalmena. Berez eta naturalki, erabakitzeko ahalmena indartsuenak dauka, baina natura egoeran indartsuena gehiengoa da edozein bi gizaki ezberdinen indarrak oso antzekoak direlako. Hortik eratortzen da gehiengoaren arabera erabaki beharra.\nGehiengoaren onespenak Gobernu motak ezberdinak ezarri ditzake:\nGehiengoak berak botere legegileari eusten badio, gobernua demokrazia bat da.\nGehiengoak botere legegilea gutxi bazuen eskuetan uzten badu, gobernua oligarkia bat da.\nGehiengoak botere legegilea gizaki bakar baten eskuetan uzten badu, gobernua monarkia bat da.\nErresistentziarako eskubidea du herriak, erregeren bat tirano bihurtzen bada. Tiranoa bere kapritxoetarako eta lege naturala hautsiz agintzen duelako. Tiranoak lege naturala hausten duenez, herriak tiranoaren aurkako erresistentzia bideratzeko eskubidea du.\nIturriak: Elias Goñi Olalde; Filosofiaren Historia. Gabirel Jauregi Batxilergorako materialak\n< Hobbes: Gizakia otsoa gizakiarentzat\nRousseau: Gizakia libre sortu da, eta kateaturik bizi da >\n2016-03-03 2016-04-02 amaiafiloHobbes,Ilustrazioa,kant,kontratua,Rousseau\nAurrekoa Previous post: Hobbes: Gizakia otsoa gizakiarentzat\nHurrengoa Next post: Rousseau: Gizakia libre sortu, kateaturik bizi


HABE IKASBIL: Faringitisa\nLAGUN ALA ETSAI\nEsataria: Ba, entzule baten galdera, beste ezer baino lehen, e, faringitisa oso erraz harrapatzen duen, ba, bere semearen kasua aipatzen digu. 22 urte ditu semeak eta oso sarri-sarri, urtean, beharbada, 12 hilabetetatik 9, beharbada, faringitisarekin egiten omen ditu, sarri-sarri, edozein hoztu edo edozein edari hotz edanda edo, berehala omen du faringitisa, eta batzuetan kalenturarekin, beste batzuetan eztarria, ba, gorrituta, ba, ea ze, ze, ze, ze erremedio izan dezakeen edo ze, ze itxura hartzen diozun.\nSendagilea: Erraza da erantzutea eta zaila da asmatzea. Erraza da erantzutea zergatik eztarria daukagu ahotik pasa eta lehenengo puxka horixe dugu, faringe eta laringeari euskaraz deitzen diogu eztarria. Eta faringitisa, ba, lehenengo puska hori handitzen denean. Baina hemen izan litezke bi gauza: bat, faringitisa, osea, lehenengo horretan hartzea. Zergatik? Ba, ume honek edo mutil honek daukalako ohitura ahotik arnasa hartzea eta kasurik egin gabe hotz dagoen edo bero dagoen edo humedade handia dagoen edo ez dagoen. Bigarren izan liteke, baita ere, ez izatea faringitisa, baizik atzerago, gure ahotsa formatzeko, eh, dauzkagun kordoiak bezala eta, orduan, hor, eh, horiek handitu, berak manejatzen duelako oso altu ahotsa. Tonu baxuarekin batzuk gaude, beste batzuk altuagoarekin; orduan, mutil honek baldin badauka tonu baxua berez, eta hartzen baldin badu tonu altua oso, orduan nahikoa du egotea lagunarte batean, toki itxi batean eta buila samarrean hitz eginez, ba, hori ere handitzeko. Orduan, zer egin behar duen? Lehenengo, ahal baldin badu, baxu hitz egin beti; beti ohitura hartu, ahal baldin badu ere, eztarritik ez arnasa hartzeko, sudurretik, ahotik hartu beharrean, eta, ondoren, gehienetan, kalenturarekin baldin badago, egon litezke mikrobioak infektatzen dutenak. Eh, ... denok dauzkagu eztarrian mikrobioak, baina bakean uzten digute tenporadatan. Orduan, noizean behin, harrapatzen gaituenean gu debilago, edo hotz egiten duelako, edo bustia egiten duelako, harrotu egiten dira, multiplikatzen dira askoz gehiago; orduan, ematen dute faringitisa ondoriotzat. Mikrobio batek sekula ez du kutsadura bat ematen, milioika edo bilioika behar dute; baina, klaro, hortxe daukate tokirik onena: epela, bustia eta dena. Orduan, multiplikatu egiten dira eta egiten dute hau. Zer egin? Ba, eh, aurrea hartzeko modurik gaur ez daukagu txertoarekin eta abar. Bakarrik harrapatzen duenean ahal den gutxiena hitz egin, baxuena hitz egin ahal duen guzti-guztia, ...\nEsataria: Honen, honen kezka zen, noski, ba, harrapatzen duen bakoitzean antibiotikoak hartzen ditu eta komentatu diote, ba, hainbeste antibiotiko hartzea ere ez dela ona, ...\nSendagilea: Ez, ados nago. Eske, egin behar duena, kalenturarik ez baldin badu, ez hartu. Epelean egon, pañuelo bat ibili lepoan, oesteko pistoleroek bezala, eta ahal duena baxu hitz egin eta txupatu liteke, horrela, karamelo bat edo horrelako substantzia bat, ematen duena zerbait humedade gehiago edo horrela, aldatzen ba ... Eta, baita ere, oso ondo etortzen dena da gargarak egin. Mikrobioek behar dute hor anbiente edo giro bat multiplikatzeko eta bere anbiente edo giro hori kentzen baldin badiegu gutxiago multiplikatuko dira eta errazago sendatu liteke faringitis hori. Zer egin behar dugu? Ba, ohartu edo alde batera eraman giro hori edo beste aldera. Alde batera izango litzateke, alkalino bat hartu gargarak egiteko, ura bikarbonatoarekin gargarak egiteko. Edo beste aldean, nahiago baldin badu, ura, eh, binagrearekin; orduan ere, bere giroa kendu egiten diogu azkarrago sendatzeko. Hortik aparte ez nioke ezer aginduko, zergatik gehienetan ez baldin badio hortik ematen erreuma bat edo giltzurruneko kutsadura bat edo, ez dauka inportantziarik.\n Faringitisa (db-034). J. Bereziartua. Euskadi Irratia, Salako leihoa. 1997-11-05.


Ekonomia sozial eta eraldatzailea saretzeko sortu dute OlatuKoop\nEkonomia sozial eta eraldatzailean diharduten enpresa, elkarte, erakunde eta kooperatibek osatzen dute OlatuKoop sarea. Kideen arteko elkartasuna, jendartearen ongizatea, eta jarduera ekonomikoak ondare komunari ekarpen bat egitea dira sarearen helburuak. Euskal Herriak ekonomia sozial eta eraldatzailean oinarritutako olatu koooperatibo berri bat behar duela uste dute.\nBi familiak etxe kaleratzea saihestu dute Kaleratzeak Stop plataformaren laguntzaz\nKaleratzeak Stop plataformako kideek prentsaurrekoa eman dute gaur Donostian, pentsiodun eta abal-emaile diren bi familiak erdietsitako lorpenak ospatzeko. Hala ere, gogorarazi dute hainbat direla oraindik egoera larrian dauden pertsona eta familiak, eta borrokan jarraitu beharra dagoela. AIpatutako bi familien kasuek, halako egoerak gainditzea posible dela erakusten dutela adierazi du Kaleratzeak Stop plataformak.\nMikel Rotaetxe: "Herri gisa Europan nolabaiteko eragina izateko modu bakarra estatua izatea da"\nGurean Gaur saioaren elkarrizketa atalean, Mikel Rotaetxe Eurobask sariduna izan dugu. Europar Batasunaren egoera izan dugu hizpide berarekin. Hauteskundeen atarian, Europak egin beharreko bideaz hitz egin dugu.


MONDRAGON eta Innobasquek FLL Euskadi-MONDRAGON torneoa antolatu dute inguruko 6 eta 16 urte bitarteko gazteei gaitasun zein bokazio zientifiko teknologikoen garapenean laguntzeko asmoz.\nHorregatik, hurrengo otsailaren 8an era aktiboan boluntario bezala parte hartzeko deia luzatu dute MONDRAGONek eta gainerako antolatzaileek.\nFirst Lego League gaur egun 90 herrialdeetan zehar 500.000 gazte inguru batzen duen heziketa programa internazional bat da.\n"FLL Euskadi-MONDRAGON handi egin dugu, talde, pertsona, ikastetxe, laguntzaile eta bestelako eragileen eskutik. Iaz antolatutako microFLLren arrakastak beste dimentsio batean jarri gaitu, eta ekimen hau egonkortu nahi dugu. Iazko pilotuaren ondoren, aurten FLL Euskadi-MONDRAGON lehiaketa ofiziala izango da, estatu mailako txapelketara sailkatzeko balioko duena" adierazi du Iñigo Larreak, MONDRAGONeko Talentuaren Gestioaren arduradunak.\nHonek guztiak behar duen bezala funtzionatzeko behar beharrezkoa da boluntarioen laguntza. Horretarako, eman izena HEMEN. Era ezberdinetan lagundu dezakezu egun honen arrakasta bermatze aldera. Epaile bezala aurkezten diren proiektuak baloratu ahal izango dituzu, score edo time keeper bezala puntuazio eta denboraren kontrola eraman edo floater bezala talde ezberdinen laguntzaile eta gida izan egun osoan zehar.\nJunior zientzialaria: Nire egitekoa egun honetan 6 eta 10 urte bitarteko gazteez osaturiko FLL Junior taldeen lana eta lorpenak zoriontzea izango da.\nFirst Lego League gaur egun 90 herrialdeetan zehar 500.000 gazte inguru batzen duen heziketa programa internazional bat da. Honen baitan antolatuko da FLL EUSKADI-MONDRAGON torneoa Mondragon Unibertsitateko Goi Eskola Politeknikoko Iturripeko Campusean. Ekitaldia MONDRAGON Korporazioak STEAM heziketa bultzatzeko Innobasquerekin duen akordioaren baitan dago kokatua. Horrela, Euskal Herriko ikasleen artean gaitasun teknologiko eta zientifikoekiko interesa aktibatu nahi dugu, jakintza ildo berri bat irekiz.